PAPUH jangka lebih ramai guna pakej TH berbanding swasta

KUALA LUMPUR, 10 April - Persatuan Agensi Pelancongan Umrah & Haji (PAPUH) menjangkakan lebih ramai yang akan menggunakan pakej yang ditawarkan TH berbanding Swasta jika kosnya meningkat lebih RM25,000.Presidennya, Datuk Seri Razali Mohd Sham berkata ini berikutan kosnya mungkin akan menjadi lebih tinggi sekiranya menggunakan khidmat agensi pelancongan swasta pada musim haji.

"Saya rasa tahun ini ramai akan pegi dengan pakej tabung haji dan kalau kita tengok kebiasaannya mereka yang pergi melalui pakej swasta yang mengambil keuntungan dalam 25%, mungkin tahun ni akan berkurangan dengan peningkatan kos yang dikenakan di Saudi," katanya ketika dihubungi berita RTM.Khamis lalu , TH menjangkakan peningkatan 12% kos menunaikan haji tahun ini berbanding RM22,900 pada 2019.  Peningkatan itu mengambil kira kenaikan cukai tambah nilai (VAT) daripada lima peratus kepada 15% dan beberapa caj perkhidmatan tambahan lain.  TH telah mengekalkan kadar bayaran mengerjakan haji sebanyak RM9,980 sejak 13 tahun lepas walaupun kos sebenar meningkat setiap tahun.


FELCRA peruntuk RM3.4 juta laksana CSR hasil keuntungan tahunan syarikat

PADANG TERAP, 10 April - FELCRA Berhad memperuntukkan sejumlah RM4.3 juta daripada keuntungan tahunan syarikat untuk melaksanakan Program Tanggungjawab Sosial Korporat, (CSR).Menteri Pembangunan Luar Bandar, Datuk Seri Mahdzir Khalid berkata, program CSR itu akan memberi manfaat kepada lebih 107 ribu peserta FELCRA di seluruh negara."Untuk tahun ini, pelaksanaan program FELCRA termasuklah pembangunan ameniti sosial, aktiviti desa, pembangunan usahawan, pembangunan institusi peserta, aktiviti latihan dan kemahiran serta pembangunan wanita dan modal insan," katanya pada sidang media selepas Majlis Iftar Warga FELCRA, Padang Terap di sini petang semalam.Tambahnya, selain program CSR, FELCRA turut menitikberatkan tiga teras utama iaitu memperkasa keyakinan, kesejahteraan dan ekonomi pesertanya."Apa yang FELCRA buat daripada keuntungannya ialah menyalurkan semula keuntungan boleh agih yang diberi balik kepada pesertanya.Selain keuntungan boleh agih kepada peserta, FELCRA juga memperuntukkan kewangan untuk membiayai peniaga-peniaga atau orang yang hendak libatkan diri dalam perniagaan yang dipanggil ekonomi usahawan FELCRA," katanya lagi.Jelas Mahdzir, FELCRA melaksanakan program tanggungjawab sosialnya sejak mula dikorporatkan pada 1 September 1997."Kita amat menyakini kemampuan FELCRA dalam mengimbangi antara kepentingan korporat dan tanggungjawab terhadap para peserta dibawahnya."

Mahdzir sebelum itu menyampaikan sumbangan FELCRA Prihatin kepada enam buah masjid, surau dan Pusat Tahfiz serta Bantuan Bakul Makanan kepada 610 peserta FELCRA Padang Terap.Turut hadir pada majlis tersebut, Ketua Pegawai Eksekutif Kumpulan FELCRA Berhad, Datuk Mat Roni Zakaria.


KPKK ambil serius isu kos penghantaran barangan perabot

BANTING, 9 April - Kos penghantaran, antara tiga isu utama yang diketengahkan oleh pengusaha industri perabot dalam sesi libat urus berhubung kait peningkatan kos.Menteri Perusahaan Perladangan dan Komoditi, Datuk Zuraida Kamaruddin berkata, pihaknya mengambil serius isu kos penghantaran barangan perabot.Tegas beliau, kos yang agak tinggi boleh menjejaskan pengusaha industri.

(Datuk Zuraida dalam sidang media  membuat lawatan kerja ke kilang pembuatan perabot di Banting hari ini)

"Bayaran tambang pengangkutan, kos penghantaran jadi sangat tinggi kalau bandingkan negara China dan sebagainya, harga caj penghantaran kita berbeza dalam 40%. Jadi ini membebankan peniaga-peniaga perabot untuk mengeksport barangan mereka."Dan sekarang ini banyak yang tertangguh yang nak dieksport kerana tidak ada kemampuan untuk membayar kos penghantaran,"kata Zuraida semasa membuat lawatan kerja ke kilang pembuatan perabot di sini hari ini.Menurut beliau, dua lagi isu utama yang diketengahkan ialah isu gaji minimum dan kekurangan pekerja asing.Pihaknya akan berbincang dengan pihak yang berkaitan untuk mencari jalan penyelesaian terbaik.


Aidilfitri: Penyedia pengangkutan awam sedia terima permintaan tinggi

KUALA LUMPUR, 8 April- Sudah menjadi lumrah bagi mereka yang merantau untuk pulang ke kampung halaman dalam menyambut bulan Syawal, namun debaran kian terasa bagi pihak penyedia pengangkutan awam untuk menawarkan kemudahan itu dengan selamat.Berikutan pengumuman Kementerian Kesihatan (KKM) yang menetapkan negara kini dalam Fasa Peralihan Ke Endemik, sekali gus memperlihatkan kelonggaran prosedur operasi standard (SOP), para penyedia perkhidmatan pengangkutan awam rata-rata sedang melakukan persiapan untuk menerima jumlah permintaan yang tinggi.Ketua Pegawai Eksekutif Air Asia Riad Asmat berkata untuk sambutan Aidilfitri tahun ini, mereka menjangkakan untuk menerbangkan 75,000 penumpang dan mengendalikan 988 penerbangan kelima-lima hubnya di Kuala Lumpur, Kuching, Kota Kinabalu, Pulau Pinang dan Johor Bahru.“Sejak 1 April, kami telah melihat peningkatan 20% untuk penerbangan Air Asia Malaysia untuk kedua-dua destinasi domestik dan antarabangsa.“Kami telah bersedia untuk menerima penumpang kami menaiki pesawat dan memberikan perkhidmatan pengangkutan udara sekitar rantau ini pada musim perayaan.Perkhidmatan domestik kami untuk seluruh kumpulan telah meningkat 156% pada beberapa bulan kebelakangan ini, akibat peningkatan permintaan pengguna dan kami menjangkakan akan kembali kepada 100% atau lebih untuk domestik dari pra-COVID pada hujung tahun ini,” katanya kepada Bernama baru-baru ini.Ketua Pegawai Eksekutif Kereta Api Tanah Melayu Berhad (KTMB) Mohd Rani Hisham Samsudin pula menambah, pihaknya sentiasa dalam keadaan bersiap sedia untuk menerima kehadiran penumpang yang semakin meningkat pada setiap bulan.

“Kami menawarkan jualan sebanyak 109,891 tiket bagi perkhidmatan ETS dan KTM Intercity, bagi tarikh 23 April hingga 8 Mei. Setakat 4 April, jumlah tiket yang telah terjual adalah sebanyak 35,000 tiket.“Sekiranya jualan tiket menunjukkan trend yang memberangsangkan, kami juga akan mengambil kira untuk membuat perancangan tren tambahan,” katanya.Mohd Rani juga memaklumkan tiket perjalanan pada tarikh 29 April hingga 1 Mei bagi laluan KL Sentral menuju Padang Besar telah habis dijual.“Kami menyarankan para penumpang untuk membuat pembelian tiket lebih awal bagi menikmati penjimatan yang berganda serta mengelakkan kehabisan tiket di saat akhir.“Kami juga menggalakkan agar para penumpang membuat pembelian tiket secara dalam talian menggunakan aplikasi KTMB Mobile (KITS) bagi mengurangkan interaksi antara satu sama lain. Ia lebih mudah, pantas dan efisien,” katanya.Pengarah Operasi KwokPing Express Sdn Bhd Sam Sze Wei berkata, pihaknya sedang membaik pulih bas yang sudah lama tidak digunakan kerana menjangkakan permintaan akan melonjak naik pada musim perayaan Aidilfitri bagi tahun ini.“Daripada apa yang kita nampak sambutan dah semakin pulih kerana masyarakat Cina sendiri dah mula gunakan perkhidmatan bas kami untuk balik menyambut perayaan QingMing, jadi saya jangka permintaan untuk hari raya pun akan agak tinggi juga.“Lepas pembukaan sempadan itu ramai dari Singapura balik ke Johor dan mereka ingin kembali ke kampung halaman mereka,” katanya yang menjelaskan perjalanan bas ekspres itu melibatkan laluan dari Johor ke Kuala Lumpur, Klang dan Shah Alam.


Sarawak dipilih destinasi pelancong sempena MATTA Fair 2022

KUCHING, 8 April- Sarawak telah dipilih sebagai destinasi lawatan pelancong sempena Pameran Persatuan Ejen Pelancongan dan Pengembaraan Malaysia (MATTA) 2022 yang akan diadakan di Pusat Dagangan Dunia (WTC) Kuala Lumpur hujung minggu ini, (9 dan 10 April).Semasa pameran itu, Lembaga Pelancongan Sarawak (STB) bersama-sama 20 rakan industrinya akan mempamerkan mengenai tarikan budaya, pengembaraan, alam semula jadi, makanan dan festival (CANFF) Sarawak, daripada aktiviti riadah hinggalah pakej pelancongan yang akan memacu adrenalin.Ia termasuk aktiviti mengunjungi rumah panjang tradisional, menyelam, berkayak dan mendaki gunung.Ketua Pegawai Eksekutif STB, Sharzede Salleh Askor dalam kenyataan hari ini berkata, penyertaan Sarawak dalam pameran pelancongan pengguna terbesar negara itu adalah tepat pada masanya susulan pembukaan semula sempadan negara kerana semua pemain industri di negeri ini sudah bersedia untuk mengalu-alukan kedatangan pelancong untuk menikmati keunikan tersendiri dimiliki Sarawak.“Kami berbesar hati dipilih sebagai destinasi pilihan untuk MATTA Fair buat kali ketiga. Sebagai pratonton kepada pengunjung tentang keunikan yang Sarawak tawarkan, reka bentuk gerai pameran kami akan diilhamkan daripada seni bina Muzium Budaya Borneo yang baru dibuka dan terbesar di Malaysia serta kedua terbesar di Asia Tenggara yang merupakan destinasi wajib dikunjungi di Sarawak,” katanya.“Ia (MATTA Fair) adalah penting untuk pemulihan industri dan menandakan kita akan kembali mengharungi kehidupan normal yang merupakan suatu langkah ke hadapan yang menarik. Industri ini perlu pulih dan kembali memacu perniagaan serta ia adalah peluang terbaik untuk mempamerkan apa dapat ditawarkan Sarawak dan Malaysia,” kata Sharzede.Antara tarikan unik yang telah dipakejkan termasuk berbasikal pada malam hari sekitar bandar raya Kuching, menerokai pusat warisan Bung Jagoi, sebuah perkampungan Bidayuh lama yang ditubuhkan lebih 150 tahun lalu, melawat perkampungan pesisir pantai Sarawak dan Taman Negara Mulu, tapak Warisan UNESCO.

Di gerai Sarawak bernombor 4051-4071 berhampiran pintu masuk utama WTC Hall 4, pengunjung berpeluang menyertai teka-teki bertemakan Sarawak untuk membawa pulang hadiah unik seperti beg tangan kecil kaum Penan, bakul anyaman rotan asli atau kalungan manik.Sempena Ramadan, STB juga akan memberikan Kek Lapis dan Bubur Pedas, menu tradisi tempatan orang Melayu Sarawak yang lazimnya dihidangkan semasa berbuka puasa.Pengunjung ke gerai itu juga akan dihiburkan dengan himpunan muzik asli Sarawak oleh kumpulan muzik dunia kontemporari tradisional, At Adau serta pelbagai persembahan tarian dan muzik oleh Majlis Kesenian Sarawak (SAC).


Bursa Malaysia lancar kempen Saham Aidilfitri 2022

KUALA LUMPUR, 9 April - Bursa Malaysia Bhd melancarkan Kempen Saham Aidilfitri 2022, satu inisiatif di bawah Kempen Pelabur Runcit Syariah.Ia bertujuan untuk meningkatkan kesedaran termasuk aktiviti urus niaga saham tersenarai serta produk pelaburan Syariah di Bursa Malaysia iaitu platform pelaburan dan perdagangan sekuriti patuh Syariah yang pertama di dunia.Ketua Pegawai Eksekutifnya, Datuk Muhamad Umar Swift berkata, kempen itu bertujuan menarik pelabur runcit dalam urus niaga produk patuh Syariah di Platform Perdagangan Sekuriti Syariah Bursa Malaysia.

"Sebagai insentif tambahan, pelabur berpeluang memenangi e-baucar Harvey Norman bernilai sehingga RM35,500 dengan membuka akaun dagangan Syariah menerusi broker Islam yang terlibat mulai 1 April hingga 30 Jun depan," katanya menerusi kenyataan.Kempen tersebut disokong oleh tujuh broker yang mengambil bahagian antaranya iaitu Affin Hwang Investment Bank Bhd, Aminvestment Bank Bhd dan CGS-CIMB Securities Sdn Bhd.Orang ramai boleh melayari laman web bursamalaysia untuk maklumat lanjut.


Ringgit dibuka rendah berikutan data ekonomi Amerika Syarikat yang positif

KUALA LUMPUR, 8 April- Ringgit meneruskan aliran menyusut berbanding dolar Amerika Syarikat (AS) untuk dibuka rendah pada Jumaat, berikutan mata wang negara maju itu mengukuh dalam situasi data ekonomi AS yang positif, kata penganalisis.Pada 9 pagi, mata wang tempatan susut kepada 4.2185/2220 berbanding dolar AS daripada 4.2180/2210 ketika ditutup pada Khamis.Menurut laporan, tuntutan pengangguran awal berasaskan mingguan di AS berkurangan kepada 166,000 minggu lepas daripada 171,000 pada tempoh sebelumnya.Ketua Ahli Ekonomi Bank Islam Malaysia Bhd, Mohd Afzanizam Abdul Rashid berkata data itu menunjukkan pasaran buruh AS bertambah baik kerana tuntutan untuk faedah pengangguran negeri berkurangan dalam kalangan rakyat Amerika.“Dolar AS terus meningkat apabila pegawai Rizab Persekutuan AS (Fed) kekal konsisten dengan pendirian untuk mengetatkan monetari mereka."“Ini mendorong hasil Perbendaharaan AS yang lebih tinggi dengan nota berjangka 10 tahun merekodkan hasil lima mata asas lebih tinggi kepada 2.66 peratus, membentuk keluk hasil yang lebih curam memandangkan kadar jangka panjang meningkat melebihi sekuriti berjangka pendek,” katanya kepada BERNAMA.Beliau berkata ekuiti penanda aras juga tinggi, menandakan minat risiko dalam kalangan pelabur bertambah baik.

Presiden Fed St. Louis, James Bullard dilaporkan memilih Kadar Dana Fed antara 3.0 peratus dan 3.25 peratus menjelang separuh kedua 2022, manakala Presiden Fed Chicago, Charles Evan cenderung untuk menaikkan kadar faedah ke tahap neutral.Mohd Afzanizam berkata justeru, Indeks Dolar AS (DXY) telah meningkat sebanyak 0.15 peratus kepada 99.751 mata, petanda bahawa peserta pasaran masih memegang mata wang selamat itu.Oleh yang demikian, ringgit sewajarnya kekal dalam lingkungan 4.21 hingga 4.22 hari ini.Pada pembukaan, ringgit diniagakan tinggi berbanding kumpulan mata wang utama.Unit tempatan meningkat berbanding dolar Singapura kepada 3.0964/0992 daripada 3.0996/1021 ketika ditutup pada Khamis, dan mengukuh berbanding euro kepada 4.5813/5851 daripada 4.5942/5975.Ringgit tinggi berbanding pound British kepada 5.5127/5173 daripada 5.5188/5228 semalam dan stabil berbanding yen Jepun kepada 3.4070/4101 daripada 3.4093/4120.- BERNAMA


Program #JomCelikDigital Dengan Meta tingkat kemahiran digital rakyat

KUALA LUMPUR, 8 April - Perbadanan Ekonomi Digital Malaysia (MDEC) sekali lagi akan bekerjasama dengan Meta Malaysia dalam meningkatkan kemahiran digital rakyat.Ia menerusi Program #JomCelikDigital Dengan Meta.Ketua Pegawai Eksekutif MDEC, Mahadhir Aziz berkata di bawah payung inisiatif #JomCelikDigital Dengan Meta, empat program peningkatan kemahiran digital akan diperkenalkan kepada orang ramai termasuk pelajar, pencari kerja, Perniagaan Kecil-Sederhana (PKS) dan perniagaan mikro.

"JomCelikDigital Dengan Meta dirangka untuk menyediakan akses yang saksama dalam meningkatkan kemahiran digital rakyat malaysia, yang seterusnya akan melengkapkan inisiatif sedia ada MDEC," katanya ketika melancarkan program tersebut secara maya.MDEC dan Meta Malaysia telah bekerjasama dalam pelbagai inisiatif sejak tahun 2019 menerusi beberapa program antaranya Let's Learn Digital dan e-usahawan MDEC. Tambahnya, MDEC bersedia untuk menjalin lebih banyak kerjasama dengan Meta Malaysia bagi memacu Malaysia menjadi negara digital yang progresif.


MDEC optimis pendapatan e-dagang negara lepasi RM1 trilion tahun ini

(Ketua Pegawai Eksekutif MDEC, Mahadhir Aziz/Foto fail)

KUALA LUMPUR, 7 April - Perbadanan Ekonomi Digital Malaysia (MDEC) optimis pendapatan e-dagang negara akan melepasi paras RM1 trilion tahun ini. Ini berikutan e-dagang menunjukkan momentum yang kukuh sekaligus seiring dengan aspirasi negara dalam merekodkan RM1.65 trilion menjelang tahun 2025. Ketua Pegawai Eksekutif MDEC, Mahadhir Aziz menyatakan buat pertama kali, pendapatan e-dagang negara telah melepasi RM1 trillion pada tahun lepas.

"Malaysia merupakan antara 15 negara Perjanjian Kerjasama Ekonomi Komprehensif Serantau (RCEP) di mana pada asasnya ia merupakan perjanjian perdagangan bebas terbesar di dunia, ini bermakna perniagaan tempatan kini mempunyai akses dan peluang yang luas di dalam blok perdagangan terbesar di dunia," kata beliau pada majlis Pelancaran Jom Celik Digital Dengan Meta secara maya, di sini.Tambah Mahadhir, pelbagai kempen dilaksanakan kerajaan melalui MDEC bagi memanfaatkan ekonomi digital.Ini meliputi Kempen #SayaDigital, Malaysia Digital dan Jom Celik Digital Dengan Meta.


Malaysia Airlines, Firefly lanjutkan tawaran Matta Fair 2022 dalam talian

KUALA LUMPUR, 7 April - Malaysia Airlines Bhd (MAB) dan Firefly Sdn Bhd akan melanjutkan tawaran MATTA Fair 2022 mereka secara dalam talian dan melalui aplikasi mudah alih yang menawarkan penjimatan besar ke atas tambang penerbangan dan faedah nilai untuk wang yang lain untuk perjalanan sepanjang tahun.Menurut MAB dalam kenyataan, mulai 8 April hingga 17 April, syarikat penerbangan nasional itu menawarkan diskaun sehingga 45 peratus untuk penerbangan ke semua destinasi domestik dan antarabangsa terpilih untuk perjalanan segera sehingga 30 Nov 2022.Perjalanan domestik dari serendah RM79 untuk perjalanan sehala semua dalam satu di Semenanjung Malaysia melalui Kelas Ekonomi syarikat penerbangan itu, dengan elaun bagasi kabin sebanyak 7kg, snek atau makanan dan minuman percuma.Malaysia Airlines menawarkan tawaran perjalanan antarabangsa dari serendah RM596 untuk perjalanan pergi balik semua dalam satu ke lebih 20 destinasi termasuk London, Sydney, Perth, Seoul, Mumbai, Delhi, Hyderabad, Chennai dan banyak lagi.Selain daripada tawaran menarik ini, pelanggan yang membeli tiket Kelas Ekonomi daripada laman web Malaysia Airlines sepanjang tempoh kempen ini berpeluang menikmati naik taraf ke Kelas Perniagaan.

Selain itu, syarikat penerbangan sekutunya, Firefly, turut memberikan tawaran di aplikasi mudah alih/laman web mulai hari ini hingga 10 April, 2022, dengan tawaran diskaun tiket sehingga 50 peratus ke semua destinasi dalam rangkaiannya, untuk perjalanan bermula 14 April hingga 29 Okt, 2022.Ini termasuk laluan baharu yang dinanti-nantikan dari Hab Pulau Pinangnya, yang akan beroperasi pada 11 April, 2022, termasuk penerbangan terus dari Pulau Pinang ke Johor Bahru, Kuching dan Kota Kinabalu.“Kami telah menerima maklum balas positif daripada pelanggan di seluruh dunia berikutan pembukaan semula sempadan negara dan gembira untuk mengalu-alukan mereka kembali merasai budaya, warisan, tradisi dan alam semula jadi Malaysia serta sudah tentu pelbagai tawaran masakan yang enak sekali lagi!,” kata Ketua Pegawai Pemasaran dan Pengalaman Pelanggan Kumpulan Malaysia Airlines Lau Yin May.Tempoh kempen itu juga akan menyaksikan diskaun sehingga 50 peratus untuk penerbangan dan pakej hotel, bermula daripada RM219 untuk penginapan tiga hari dua malam di dalam negara atau luar negara bermula daripada RM979 untuk penginapan minimum tiga malam ke destinasi seperti Thailand, Indonesia, Singapura, Filipina dan Australia.Pelanggan yang menempah melalui cabang operasi pelancongannya, MHholidays boleh mendapat faedah daripada nilai elaun bagasi 35kg, makanan dalam pesawat dan pemilihan tempat duduk percuma, antara lainnya.Ia menawarkan diskaun sehingga 25 peratus ke atas pilihan tempat duduk, bagasi tambahan dan tawaran pakej nilai untuk masa terhad sahaja manakala ahli Enrich akan mendapat 10 peratus Bonus Enrich Points untuk semua kelas tambang ke semua destinasi yang layak semasa tempoh promosi. - BERNAMA


Pengambilan tenaga kerja Pakistan untuk ladang kelapa sawit sedang dibincangkan - Zuraida

KUALA LUMPUR, 7 April - Malaysia sedang membincangkan kemungkinan bagi pengambilan tenaga kerja Pakistan untuk ladang kelapa sawit.Kementerian Perusahaan Perladangan dan Komoditi menerusi kenyataan memaklumkan, perkara tersebut antara agenda utama yang dibincangkan semasa lawatan kerja tiga hari Menterinya, Datuk Zuraida Kamaruddin ke Pakistan, berakhir 1 April lalu.Ketika lawatan berkenaan, Zuraida turut mengadakan pertemuan berasingan bersama Penasihat Perdana Menteri Bagi Perdagangan dan Pelaburan, Abdul Razak Dawood serta Penasihat Perdana Menteri Bagi Hal Ehwal Warga Pakistan Di Luar Negara Dan Pembangunan Modal Insan, Ayub Afridi.Malaysia turut menyatakan hasrat untuk mengukuhkan hubungan dagangan komoditi pertanian, di samping meningkatkan penguasaan pasaran di negara berkenaan.

Turut dibincangkan, kemungkinan kerjasama dalam penyelidikan dan pembangunan bagi sektor agrikomoditi.Zuraida juga berkesempatan mengadakan sesi meja bulat khas bersama Dewan Perniagaan Islamabad dan Rawalpindi.Selain berkongsi maklumat terkini mengenai komoditi negara beliau menggalakkan kerjasama usahawan kedua negara dalam pembangunan produk hiliran.Ahli dewan turut dipelawa ahli dewan perniagaan menyertai Ekspo dan Sidang Kemuncak Agrikomoditi Antarabangsa Malaysia (MIACES) yang akan berlangsung akhir Julai ini di Kuala Lumpur.Pakistan merupakan rakan dagang terbesar bagi produk agrikomoditi negara dengan nilai eksport berjumlah RM3.31 bilion tahun lalu.


Ringgit ditutup rendah berikutan hasil AS meningkat

KUALA LUMPUR, 6 April - Ringgit susut selepas mencatatkan kenaikan semalam untuk ditutup rendah berbanding dolar Amerika Syarikat (AS) pada Rabu, berikutan hasil AS yang lebih tinggi telah mengukuhkan mata wang negara maju itu walaupun harga minyak mentah meningkat, kata penganalisis.Pada 6 petang, unit tempatan turun kepada 4.2130/2155 berbanding dolar AS daripada 4.2080/2125 ketika ditutup pada Selasa.Penganalisis Pasaran Kanan OANDA Asia Pacific, Jeffrey Halley berkata dolar AS meningkat dalam tempoh semalaman selepas hasil AS berjangka panjang melonjak lebih tinggi apabila Gabenor Rizab Persekutuan AS, Lael Brainard mengeluarkan kenyataan yang dilihat memihak kepada kadar faedah tinggi.“Dalam pada itu, pelabur menunggu minit mesyuarat Jawatankuasa Pasaran Terbuka Rizab Persekutuan (FOMC) yang akan dikeluarkan lewat hari ini, dengan minit yang menjurus kepada kadar faedah tinggi dijangka mendorong kenaikan dolar yang lebih ketara, dan akan mewujudkan tekanan semula ke atas mata wang negara Asia,” katanya kepada Bernama.Beliau berkata memandangkan hasil AS yang mengalami aliran meningkat dalam tempoh semalaman, kemungkinan ringgit boleh menguji semula paras rintangannya di sekitar 4.2400 juga tinggi.

Pada penutupan, ringgit bagaimanapun diniagakan tinggi berbanding mata wang utama.Unit tempatan meningkat berbanding pound British kepada 5.5178/5210 daripada 5.5297/5356 ketika ditutup pada Selasa serta naik berbanding euro kepada 4.5964/5991 daripada 4.6191/6241.Ringgit juga stabil berbanding dolar Singapura kepada 3.1001/1021 daripada 3.1048/1086 semalam dan kukuh berbanding yen Jepun kepada 3.4014/4034 daripada 3.4256/4295. - BERNAMA


R-CEP dorong pemulihan pantas sektor perniagaan

KUALA LUMPUR, 6 April- Perjanjian Perkongsian Ekonomi Komprehensif Serantau; R-CEP mampu mendorong pemulihan lebih pantas bagi sektor perniagaan di negara ini.Pengarah perhubungan luar IDEAS Malaysia, Dr Zokhri Idris berkata, potensi perjanjian perdagangan bebas terbesar dunia itu boleh dioptimumkan sekiranya kadar digitalisasi ditingkatkan dan sektor perniagaan mempunyai kefahaman tinggi mengenai R-CEP.Jelasnya, berdasarkan laporan Bank Dunia tahun lalu, hanya 62% perniagaan di negara ini mempunyai jaringan internet yang kukuh dan mampan."Kerana R-CEP ini banyaknya berdasarkan kepada perniagaan atau perdagangan atas talian, jadi kita harus tengok di manakah kadar digitalisasi negara,sejauh manakah pencapaian internet dan data serta kebolehan untuk kita mengakses kepada internet dan data tanpa sebarang masalah dan sekatan, itu yg pertama."Yang ke duanya, perlu juga wujud koordinasi antara badan berwajib, pihak kementerian dan juga agensi kerajaan bagaimana untuk kita memakmurkan pelaksanaan R-CEP di negara kita supaya ianya difahami, disedari dan juga diambil tindakan oleh peniaga-peniaga kita di luar sana,"kata Dr Zokhri.Beliau ditemubual selepas menjadi tetamu program Biz Malaysia.R-CEP meliputi 15 negara dengan hampir satu pertiga penduduk dunia dan mewakili 29.4% dari Keluaran Dalam Negara Kasar dunia.Malaysia dijangka menerima manfaat terbesar R-CEP dari segi eksport, dengan unjuran nilai peningkatan eksport sebanyak AS$200 juta.

(Pengarah perhubungan luar IDEAS Malaysia, Dr Zokhri Idris)


Pelancongan tunjuk perkembangan positif

KUALA LUMPUR, 6 April - Aktiviti pelancongan menunjukkan perkembangan positif sejak sempadan negara kembali dibuka pada 1 April lalu.Bendahari Kehormat Persatuan Ejen-ejen Pelancongan dan Pengembaraan Malaysia (MATTA), Nigel Wong berkata, ini berdasarkan tempahan awal yang diterima oleh ahlinya selain minat yang ditunjukkan pelancong dalam dan luar negara.

"Kami menerima banyak pertanyaan, tempahan juga dijangka terus meningkat. Kami jangka lebih banyak pelancong akan tiba dari luar negara terutama membabitkan perjalanan jarak pendek dan sederhana seperti Australia. "Perjalanan Intra Asean dijangka akan kembali semula ke satu tahap atau mengalami pemulihan lebih pantas dalam tempoh beberapa bulan akan datang. Kami juga menjangkakan aliran pelancong dari India memandangkan India sudah mula membuka sempadannya", katanya semasa sidang media MATTA Fair di sini.Jelasnya, bagi merangsang pemulihan sektor pelancongan, pihaknya akan menganjurkan Matta Fair yang akan berlangsung secara dalam talian bermula dari 8 April hingga 17 April ini.Manakala penganjuran secara fizikal akan dianjurkan selama dua hari pada 9 dan 10 April di Pusat Dagangan Dunia (WTC) Kuala Lumpur.Bagi penganjuran kali ini, Malaysia Aviation Group (MAG) merangkumi Malaysia Airlines, Firefly dan Maswings, diumumkan sebagai syarikat penerbangan rasmi.


Bank Dunia unjur KDNK negara 5.5% tahun ini

KUALA LUMPUR, 5 April - Penggunaan sektor swasta kekal pemacu utama pertumbuhan ekonomi negara tahun ini disokong pembukaan semula sempadan negara.Prospek turut disokong faktor kebenaran pengeluaran khas Kumpulan Wang Simpanan Pekerja (KWSP) dan pelaksanaan kadar gaji minimum. Bagaimanapun, Bank Dunia mengunjurkan Keluaran Dalam Negara Kasar (KDNK) berada pada 5.5% tahun ini, atas faktor ketidaktentuan global.Pakar Ekonomi Kanan Bank Dunia, Shakira Teh Sharifuddin berkata, ini termasuk konflik Ukraine, gangguan rantaian bekalan yang berterusan, selain usaha mengekang penularan COVID-19."Gangguan rantaian bekalan juga boleh menyebabkan ketidakstabilan, seperti ditunjukkan tahun lalu. Juga kewujudan varian baharu COVID-19 yang lebih bahaya juga boleh memberi impak negatif."

(Pakar Ekonomi Kanan Bank Dunia, Shakira Teh Sharifuddin/Foto fail)

"Tentunya, kami mengambil kira risiko dari semua sudut di sebalik petanda baik susulan pembukaan semula ekonomi," kata beliau pada sidang media sempena penerbitan Laporan Ekonomi Rantau Asia Timur dan Pasifik berlangsung secara maya, di sini hari ini.Dalam pada itu permintaan luar juga dijangka stabil seiring trend tahun lalu dipacu sektor pembuatan khususnya elektrik dan elektronik.Bank Negara Malaysia pada Mac turut mengunjurkan ekonomi negara dijangka berkembang antara 5.3% dan 6.3% tahun ini.


MAG sasar 70% peningkatan kapasiti pesawat

KUALA LUMPUR, 5 April - Malaysia Aviation Group Bhd (MAG) menyasarkan peningkatan kapasiti pesawat sekurang-kurangnya 70% daripada kadar pra-pandemik, menjelang hujung tahun ini.Ketua Pegawai Eksekutif Kumpulan MAG, Kapten Izham Ismail berkata, berdasarkan trend pemulihan yang ditunjukkan ketika ini, jumlah tersebut mampu mencecah sehingga 80%.Jelasnya, di sebalik konflik di Eropah dan impak kenaikan harga minyak global, pergerakan penumpang terutama kemasukan pelancong ke dalam negara dilihat menggalakkan.

"Bagi jangkaan untuk tahun 2022 dan tempoh seterusnya, kami menyasarkan kadar yang tertentu bagi pergerakan penumpang yang diterjemahkan secara langsung kepada kemasukan pelancong asing ke Malaysia.""Ketika ini, kemasukan pelancong asing dan tempahan awal menunjukkan peningkatan antara 15% hingga 20%, lebih baik dari sasaran awal kami," kata beliau selepas majlis pemeteraian memorandum persefahaman antara Malaysia Airlines Bhd dan Perbadanan Kemajuan Kraftangan Malaysia, di sini. Tambah Izham, pergerakan penumpang di peringkat domestik juga berada dalam aliran positif terutama melibatkan penerbangan ke Sabah dan Sarawak.MAG merupakan syarikat induk bagi syarikat penerbangan negara, Malaysia Airlines Bhd.


Public Investment kekal berhati-hati terhadap prospek sektor pembuatan

KUALA LUMPUR, 4 April - Public Investment Bank Bhd (Public Invesment) kekal berhati-hati mengenai prospek jangka terdekat sektor pembuatan Malaysia berikutan isu gangguan rantaian bekalan yang sedang berlaku sekarang.Firma penyelidikan itu berkata isu itu boleh menjejaskan output secara langsung terutamanya bahagian kritikal seperti cip yang digunakan secara meluas dalam hampir semua produk pembuatan daripada kenderaan kepada elektrik dan elektronik.“Ini juga boleh terjejas akibat kekurangan tenaga kerja yang mungkin mengambil masa untuk diselesaikan."Sentimen itu turut boleh terjejas oleh kelembapan pertumbuhan di China dan dasar sifar COVID-19 negara itu yang boleh mengganggu rantaian bekalan global," katanya dalam nota penyelidikan.Keadaan operasi pengilangan Malaysia merosot pada bulan Mac dengan Indeks Pengurus Pembelian (PMI) pembuatan jatuh kepada 49.6 pada Mac daripada 50.9 pada Februari disebabkan oleh tekanan harga dan bekalan, keadaan yang berlanjutan sejak beberapa bulan lepas dan mencapai kemuncaknya pada Mac.Public Investment berkata keadaan operasi juga terjejas kerana permintaan yang semakin merosot berikutan peningkatan kes COVID-19 dan harga input lebih tinggi yang meningkatkan caj output.“Kekurangan dalam bahan mentah dan kelewatan dalam penghantaran kekal menjadi masalah mengakibatkan pengurangan dalam pembelian dan stok bahan mentah manakala stok barangan siap juga berkurangan pada kadar terpantas dalam tempoh lapan bulan,” katanya.

Sementara itu, Kenanga Investment Bank Bhd berkata, pengilang kekal optimistik terhadap pengeluaran masa depan walaupun angka PMI pembuatan lebih rendah.“Keyakinan itu didorong oleh harapan bahawa penamatan sekatan berkaitan pandemik COVID-19 akan membantu pemulihan dalam permintaan.“Bagaimanapun, tahap keyakinan jatuh ke tahap paling lemah sejak Oktober, 2021 berikutan kebimbangan terhadap kesan pencerobohan Rusia ke atas Ukraine,” katanya dalam nota penyelidikan.Tahap pekerjaan jatuh pada bulan Mac disebabkan kekurangan pekerja seterusnya mengakibatkan kerja tertunggak bertambah dan tekanan ke atas kapasiti, katanya.Bagi PMI ASEAN, Public Investment berkata pemulihan dalam sektor pembuatan akan dibantu oleh pengendalian yang lebih baik oleh pihak berkuasa terhadap situasi COVID-19, hasil daripada prosedur operasi standard (SOP) lebih baik dan melaksanakan perintah berkurung yang disasarkan sebagai langkah pencegahan.“Pembukaan ekonomi sepenuhnya di kebanyakan rantau terutamanya di negara-negara maju dan Zon Euro juga akan mendorong permintaan untuk produk pembuatan, memberi keuntungan kepada produk komputer dan peranti."Peralihan global yang pantas ke arah rangkaian 5G untuk sektor telekomunikasi global akan mendorong permintaan untuk telefon mudah alih dan peranti pintar," katanya. - BERNAMA


Memorandum Eksplorasi Perniagaan, perkenal penyelesaian digital pasaran Asia Barat

KUALA LUMPUR, 3 April- Dalam menyokong pembangunan bandar pintar mampan, anak syarikat milik penuh UEM Edgenta Bhd, Operon Middle East menandatangani Memorandum Eksplorasi Perniagaan dengan Byte Blanket FZE dan Disrupt-X DMCC. Kerjasama itu bagi memperkenal penyelesaian digital di pasaran Asia Barat.Melalui kenyataan, UEM menyatakan usaha berterusan itu juga untuk pasaran pengurusan fasiliti bersepadu di rantau tersebut.Penukaran dokumen itu disaksikan Perdana Menteri, Datuk Seri Ismail Sabri Yaakob dan Menteri Kanan Perdagangan dan Antarabangsa dan Industri, Datuk Seri Azmin Ali di Dubai, Jumaat lalu. Pihaknya juga bercadang memperkenalkan konsep 'bangunan hyper-aware' iaitu sebahagian daripada teknologi bandar pintar, dengan Internet Pelbagai Benda (IoT) menjadi penglihatan dan pendengaran fasiliti itu.

(Majlis penukaran dokumen tersebut disaksikan Perdana Menteri, Datuk Seri Ismail Sabri Yaakob danMenteri Kanan Perdagangan, Antarabangsa dan Industri, Datuk Seri Azmin Ali di Dubai)


Sambutan jualan harga promosi, tempahan awal bufet Ramadan menggalakkan

KUALA LUMPUR, 2 April- Sambutan sebilangan umat Islam termasuk daripada badan bukan kerajaan (NGO) dan syarikat korporat terhadap pakej bufet Ramadan pada tahun ini masih menggalakkan meskipun berlaku peningkatan harga yang ditawarkan.Malah rata-rata pengusaha hotel dan katerer memaklumkan lebih 50% jualan harga promosi dan tempahan awal bufet Ramadan yang dibuka sejak dua minggu lepas telah habis terjual.Mereka mengakui harga bufet Ramadan terpaksa dinaikkan kerana berlaku kenaikan kos operasi dan bahan mentah namun ia pada tahap minimum dan tidak membebankan pengguna selain sajian yang ditawarkan tetap menjanjikan pilihan menarik serta berkualiti.Pengarah Komunikasi Pemasaran Pusat Dagangan Dunia Kuala Lumpur, Intan Tantiyana Puteri Jaafar berkata, pembelian pakej bufet Ramadan daripada orang ramai sehingga kini amat menggalakkan berbanding dua tahun lepas.Beliau berkata tidak berlaku banyak peningkatan harga jualan bufet Ramadan tahun ini, misalnya bagi pakej tempah awal atau ‘early bird’ untuk seorang dewasa harga yang ditawarkan oleh pihaknya ialah RM108 berbanding RM98 pada tahun lepas, kenaikan RM10. “Permintaan bufet Ramadan masih tinggi, sebagai contoh untuk pembelian tiket ‘early bird’ sahaja sudah separuh terjual daripada RM5,000 baucar yang disediakan dan kami menjangkakan lebih ramai yang akan membuat tempahan selepas minggu pertama berpuasa.“Malah pada kebiasaan minggu kedua dan ketiga puasa tahun lepas dengan prosedur operasi standard (SOP) yang masih ketat serta kes tinggi, tempahan dewan sentiasa penuh,” katanya ketika dihubungi Bernama hari ini.Media sebelum ini melaporkan harga bufet Ramadan sepanjang bulan puasa mengalami peningkatan antara 15 hingga 20% susulan kenaikan harga bahan mentah dan kos operasi.Intan turut memaklumkan kelonggaran SOP yang diberikan pihak berkuasa susulan peralihan ke fasa endemik juga menyebabkan lebih ramai syarikat korporat berani tampil membuat tempahan bufet Ramadan.Pengarah Urusan Restoran dan Kafe Cloves Azuan Omar pula berkata meskipun berlaku sedikit kenaikan harga namun pihaknya memberikan nilai tambah dengan mempelbagaikan menu berbuka puasa selain menyediakan ‘live band’ sebagai halwa telinga kepada pelanggan.“Sehingga kini, 50 hingga 60% bagi sesetengah hari sepanjang puasa telah ditempah oleh orang ramai dan insya-Allah apabila tiba puasa, tempahan akan penuh,” kata beliau sambil menambah premisnya boleh memuatkan kira-kira 250 orang pada satu-satu masa.

Jurucakap Ikhwan Kafe dan Bakeri Subang, Nurul Azni Jalilah pula memberitahu pihaknya turut menerima banyak tempahan bufet Ramadan berbentuk tajaan daripada pelbagai syarikat korporat untuk anak yatim berbuka puasa.Sementara itu, seorang pegawai eksekutif Saidatina Salwani Mohd Jasni, 30, berpendapat kenaikan harga bufet Ramadan bukan masalah besar baginya kerana beliau memahami berlaku kenaikan harga barang mentah.“Harga yang ditawarkan masih berpatutan dengan keadaan semasa. Saya juga tidak ambil pakej bufet Ramadan yang mahal, hanya mengikut kemampuan sahaja. “Sebelum COVID-19 melanda, saya dan keluarga selalu berbuka di hotel tetapi kali ini, atas faktor penularan kes yang masih tinggi, kekerapan (berbuka di hotel) tidak mungkin seperti dulu lagi,” katanya.


Pembukaan semula sempadan: MOT terima 191,293 permohonan kenderaan dari Singapura

AYER HITAM, 1 April- Kementerian Pengangkutan (MOT) menerima sebanyak 191,293 permohonan kemasukan kenderaan persendirian dari Singapura susulan pembukaan sempadan Malaysia-Singapura mulai tengah malam tadi.Bagaimanapun, Menterinya Datuk Seri Dr Wee Ka Siong berkata hanya sekitar 65,000 kenderaan sahaja telah mendapat kebenaran masuk setelah masing-masing memiliki dan memasang tag Identifikasi Frekuensi Radio (RFID) Permit Kemasukan Kenderaan (VEP). Namun, bagi menggalakkan kemasukan kenderaan berkenaan, pihak MOT memberikan kelonggaran untuk baki kenderaan yang memohon iaitu sekitar 125,000, untuk memasuki negara ini tanpa perlu memasang RFID selama tujuh hari bermula hari ini.“Kita beri masa sehingga 7 April ini untuk mereka memasuki Malaysia tanpa sebarang caj perjalanan, namun bermula 8 April mereka perlu mendapatkan RFID, jika tidak mereka akan dikenakan tindakan atau tidak dibenarkan masuk.“Kita memahami sebab baki kenderaan berkenaan tidak lagi memasang RFID kerana pintu sempadan Malaysia-Singapura tidak dibuka (sebelum ini), sekali gus pemasangannya tidak dapat dilakukan. Saya berharap dalam masa tujuh hari ini mereka dapat ambil peluang untuk memasangnya,” katanya, hari ini.

(Menteri Pengangkutan, Datuk Seri Dr Wee Ka Siong)

Beliau berkata demikian dalam sidang media selepas majlis Sambutan Hari Jabatan Pengangkutan Jalan (JPJ) ke-76, di Dewan Muafakat Ayer Hitam, di sini.Sementara itu, Wee berkata bagi pintu masuk laluan udara, sebanyak 60 penerbangan di Lapangan Terbang Antarabangsa Kuala Lumpur (KLIA) akan tiba, manakala sebanyak 50 penerbangan lagi akan berlepas keluar, hari ini.Sementara itu, di KLIA2 pula, katanya sebanyak 16 penerbangan antarabangsa akan tiba dan 18 penerbangan lagi akan berlepas keluar.


Pembukaan sempadan: Malaysia jangka tarik 2 juta pelancong antarabangsa

SEPANG, 1 April- Malaysia dijangka menarik 2 juta pelancong antarabangsa tahun ini dengan RM8.6 bilion pendapatan pelancongan berikutan pembukaan semula sempadan, kata Menteri Pelancongan, Seni dan Budaya Datuk Seri Nancy Shukri.Beliau berkata, pembukaan semula sempadan Malaysia hari ini akan membawa pemulihan besar bagi industri pelancongan."Kita menunggu dengan sabar untuk saat ini. Ini seperti Hari Raya kita," kata Nancy semasa mengalu-alukan ketibaan 220 penumpang pesawat Etihad Airways dari Abu Dhabi di Lapangan Terbang Antarabangsa Kuala Lumpur (KLIA) di sini hari ini.Pesawat penerbangan EY418 itu yang mendarat di KLIA pada pukul 10.14 pagi diberikan sambutan tradisi semburan air.Nancy berkata terdapat kira-kira 100 penerbangan yang dijadualkan tiba di lapangan terbang Malaysia hari ini, membawa lebih 10,000 penumpang termasuk pelawat asing, dengan 80 daripadanya melalui KLIA dan klia2.“Industri teruja untuk mengalu-alukan pengunjung sekali lagi selepas aktiviti pelancongan sunyi sejak dua tahun lepas," katanya sambil menambah bahawa mereka telah bersedia terutamanya pengendali inap desa dan ekopelancongan di kawasan luar bandar.Nancy berkata pemain industri diharap menggunakan kebijaksanaan digital untuk mempromosi produk masing-masing kerana trend pelancong kini lebih cenderung kepada melancong dalam kumpulan kecil dan keluarga.

(Menteri Pelancongan, Seni dan Budaya Datuk Seri Nancy Shukri)

Beliau berkata pelbagai program pelancongan juga telah disusun untuk tahun ini seperti majlis iftar bagi menonjolkan adat budaya Malaysia dan produk pelancongan seperti tempat hiburan dan membeli-belah di Genting Highlands dan Cameron Highlands serta percutian di pulau yang mendapat permintaan memberangsangkan.Sementara itu, Timbalan Ketua Pengarah (Pengurusan) Jabatan Imigresen, Datuk Zakaria Shaaban pula berkata, fasiliti di 183 pintu masuk negara telah bersiap siaga menerima kedatangan pengembara dengan kaunter manual telah diaktifkan 50% manakala 'auto gate' telah aktif 100%."Pihak imigresen bersedia membuka lebih banyak kaunter manual bergantung kepada keperluan. Setakat ini kaunter sedia ada mampu menampung ketibaan pengembara tanpa berlaku apa-apa kesesakan," katanya.Pengarah Urusan Malaysia Airports Holdings Bhd (MAHB), Datuk Iskandar Mizal Mahmood berkata, pihaknya telah melakukan persediaan rapi sejak sebulan lepas dengan kerjasama Kementerian Pengangkutan dan Kementerian Kesihatan bagi memastikan proses ketibaan dan waktu menunggu untuk pengembara ringkas dan cepat.Beliau berkata sukarelawan dan pasukan petugas MAHB telah digerakkan di kawasan lapangan terbang untuk membantu pengembara terutamanya dari segi penggunaan aplikasi MySejahtera untuk tempoh dua minggu.


Kerajaan salur RM20.63 bilion bagi program subsidi upah setakat 18 Mac - Tengku Zafrul

KUALA LUMPUR, 1 April- Kerajaan telah menyalurkan sejumlah RM20.63 bilion kepada 357,618 majikan melalui Program Subsidi Upah (PSU) setakat 18 Mac, 2022, untuk mengekalkan penggajian 2.96 juta pekerja tempatan dan mengurangkan kadar pengangguran dalam kalangan pekerja warganegara Malaysia.Menteri Kewangan Tengku Datuk Seri Zafrul Abdul Aziz berkata melalui PSU 1.0 tersebut, seramai 322,177 majikan dan 2.64 juta pekerja telah menerima manfaat di bawah pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) dengan permohonan subsidi upah yang diluluskan telah mencecah nilai RM12.958 bilion setakat 18 Mac, 2022.Beliau berkata di bawah PSU 2.0 setakat 18 Mac, 2022, sejumlah RM1.407 bilion telah disalurkan kepada 81,132 majikan untuk terus beroperasi dan mengekalkan penggajian seramai 718,195 pekerja.“Bagi PSU 3.0 setakat 18 Mac 2022, sebanyak RM3.728 bilion telah disalurkan kepada 162,255 majikan untuk mengekalkan penggajian bagi 1,525,987 pekerja.“Malah, PSU 3.0 turut ditambahbaik dengan Pakej Bantuan Perlindungan Ekonomi Dan Rakyat Malaysia (PERMAI), Program Strategik Memperkasa Rakyat dan Ekonomi (PEMERKASA) dan PEMERKASA+,” katanya dalam Laporan Kewangan Rakyat yang dikeluarkan pada hari ini.Tengku Zafrul berkata di bawah Pakej Perlindungan Rakyat Dan Pemulihan Ekonomi (PEMULIH), kerajaan telah melaksanakan PSU 4.0 dengan peruntukan sebanyak RM3.8 bilion yang dijangka memberi manfaat kepada 2.5 juta pekerja.“Bagi tempoh setakat 18 Mac, 2022, sebanyak RM2.465 bilion telah disalurkan kepada 159,326 majikan untuk terus beroperasi dan mengekalkan penggajian bagi 1,874,512 pekerja,” katanya.Beliau berkata bagi PSU 5.0, sebanyak RM71.995 juta telah disalurkan kepada 3,681 majikan setakat 18 Mac, 2022 bagi membolehkan mereka terus beroperasi dan mengekalkan penggajian bagi 61,772 pekerja. Dalam pada itu, Tengku Zafrul berkata seramai 2,709 peserta telah berjaya ditempatkan di sektor awam dan syarikat-syarikat berkaitan kerajaan (GLC) melalui inisiatif program Malaysia Short-term Employment (MySTEP) setakat 25 Mac, 2022 berbanding 2,546 orang setakat 17 Mac lepas.Daripada jumlah tersebut, seramai 1,833 orang pekerja telah ditempatkan di sektor awam manakala 713 pekerja lain di GLC serta rakan-rakan strategik lain, kata beliau.“Kementerian Kewangan juga menyediakan portal MySTEP bagi menambah baik proses permohonan dan pengambilan pekerja di sektor awam dan GLC. Portal ini telah dilancarkan secara rasmi pada Majlis Pelancaran JaminKerja yang berlangsung pada 19 Februari lepas.“Mereka yang berminat untuk bekerja di sektor awam atau GLC hanya perlu memohon serta memuat naik maklumat diri masing-masing melalui portal tersebut,” katanya.-BERNAMA

(Menteri Kewangan Tengku Datuk Seri Zafrul Abdul Aziz)


Ekspo 2020 Dubai antara usaha permulaan ke arah pemulihan ekonomi lebih baik buat Malaysia

DUBAI, 1 April- Ekspo 2020 Dubai melabuhkan tirainya semalam selepas berlangsung selama enam bulan sejak 1 Oktober 2021 dan ia dilihat turut memberikan kejayaan kepada negara dalam aspek pelaburan, perdagangan dan peluang perniagaan.Berdasarkan rekod sehingga 29 Mac sahaja, Malaysia meraih potensi nilai perdagangan, pelaburan dan petunjuk perniagaan berjumlah lebih RM70 bilion secara keseluruhannya bagi 26 program mingguan, mengatasi sasaran yang ditetapkan.Selain itu, lebih 400 perusahaan mikro, kecil dan sederhana (PMKS) di Malaysia diberi peluang untuk melebarkan sayap mereka ke peringkat antarabangsa menerusi penyertaan dalam Ekspo 2020 Dubai dan ia merupakan ruang buat PMKS itu mengembangkan perniagaan dan meneroka peluang-peluang baharu di luar negara.Malah, kerajaan menanggung kos yuran penyertaan semua PMKS ini di Ekspo 2020 Dubai dan mereka hanya perlu membayar kos penginapan dan tiket kapal terbang sahaja.Sejak 2020, Malaysia serta seluruh dunia bergelut dengan masalah ekonomi berikutan pandemik COVID-19 dan kini mula mengorak langkah untuk memulihkan kembali ekonomi dan Ekspo 2020 Dubai yang turut tertangguh selama setahun akibat pandemik itu menjadi antara ruang yang baik ke arah usaha pemulihan tersebut.Bagi Perdana Menteri Datuk Seri Ismail Sabri Yaakob, penyertaan Malaysia dianggap berjaya kerana telah melepasi sasaran yang ditetapkan termasuk daripada jumlah syarikat yang terlibat dengan perjanjian kerjasama dan jumlah nilai kewangan.Menurut beliau apa yang penting adanya ruang dan potensi untuk usahawan terlibat sama termasuk PMKS yang turut serta pada ekspo kali ini.

“Tujuannya untuk membantu usahawan-usahawan kecil. Mereka gembira dengan peluang yang ada. Ada usahawan akan tandatangan Memorandum Persefahaman (MOU) walaupun ekspo telah berakhir,” katanya.Selain itu, Perdana Menteri berkata banyak bidang baharu yang boleh diterokai oleh syarikat Malaysia dengan syarikat antarabangsa seperti industri halal dan farmaseutikal.“Ini merupakan bidang perniagaan baharu yang ditonjolkan Malaysia. Kita fokus kepada industri halal, nilai industri halal lebih daripada trilion ringgit kerana jumlah umat Islam yang besar. Ia bukan hanya untuk orang Islam tetapi juga untuk orang bukan Islam kerana ia berkaitan dengan kesucian makanan,” kata Ismail Sabri sewaktu singgah di Ekspo 2020 Dubai dalam penerbangan pulang daripada lawatan rasmi ke Qatar baru-baru ini.Sementara itu, Menteri Sains, Teknologi dan Inovasi Datuk Seri Dr Adham Baba berkata, penyertaan Malaysia di ekspo itu dengan tema ‘Energising Sustainability’ membuktikan komitmen negara terhadap usaha mengimbangi kemajuan sosioekonomi dan kesannya terhadap alam sekitar.“Naratif ini dengan jelas mempamerkan kesungguhan Malaysia dalam menangani isu-isu berkaitan perubahan iklim dan tindakan berterusan dalam memulihara hutan sebagai khazanah negara. Keseriusan Malaysia dalam hal ini jelas terbukti menerusi pembinaan Pavilion Karbon Sifar Bersih,” katanya.Beliau menambah tema Ekspo 2020 Dubai ‘Connecting Minds, Creating the Future’ melambangkan komitmen dan semangat juang yang gigih masyarakat global dalam menghadapi pandemik COVID-19.“Malaysia tidak terkecuali sebagai antara negara yang diuji dan terkesan dengan pandemik ini. Namun, Malaysia negara yang kuat semangat juangnya dan terus komited memartabatkan nama negara di pentas dunia,” katanya.Bagi PMKS yang terlibat pula, Ekspo 2020 Dubai membantu mereka untuk mencari ruang dan peluang perniagaan ke peringkat global, sekali gus turut membantu negara dalam proses pemulihan ekonomi. Pengasas Bersama Kloth Malaysia Sdn Bhd, Nik Suzila Nik Hassan berkata, bantuan kerajaan untuk beliau pada Ekspo 2020 Dubai membolehkan syarikatnya mengetengahkan produk tekstil yang diperbuat daripada botol plastik terpakai.“Saya dapat berjumpa pemegang kepentingan (stakeholders) dan menyertai padanan perniagaan (business matching. Kerajaan turut membantu saya berjumpa dengan pelabur, rakan niaga dan sekutu berpotensi,” katanya.Menurut beliau, untuk Ekspo 2020 Dubai, syarikatnya turut terlibat menghasilkan 700 helai baju untuk delegasi Malaysia menggunakan 15,000 botol plastik.Nik Suzila berkata pihaknya telah terlibat dengan usaha itu sejak 2014 lagi dengan lebih 180,000 botol plastik telah dijadikan pakaian seragam, namun pendedahan di Ekspo 2020 Dubai memberikan mereka pengalaman baharu untuk memperluaskan potensi perniagaan itu.


Dagangan ringgit berakhir tinggi

(Ringgit diniagakan lebih tinggi berbanding kumpulan mata wang utama/FOTO HIASAN)

KUALA LUMPUR, 31 Mac- Ringgit meneruskan momentum kenaikannya untuk ditutup tinggi berbanding dolar Amerika Syarikat (AS) hari ini berikutan lebih ramai pelabur beralih kepada mata wang sedang pesat membangun, termasuk ringgit.Ia selepas AS mencatatkan pertumbuhan ekonomi suku keempat yang lebih rendah daripada jangkaan, kata peniaga.Pada 6 petang, mata wang tempatan mengukuh kepada 4.2025/2055 berbanding dolar AS daripada 4.2030/2055 pada Rabu.Peniaga berkata, mata wang negara maju terus berada di bawah tekanan selepas AS merekodkan pertumbuhan Keluaran Dalam Negara Kasar (KDNK) suku keempat yang lebih rendah daripada jangkaan sebanyak 6.9 peratus berbanding ramalan 7.1 peratus."Memandangkan harga berjaya melepasi di bawah paras 4.2060, besar kemungkinan jualan (momentum dolar AS) akan terus menguasai pasaran dalam tempoh beberapa hari akan datang," katanya.Seorang lagi peniaga memberitahu, pelabur masih bimbang dengan unjuran ekonomi global dengan Indeks Pengurus Pembelian (PMI) pembuatan rasmi China merosot kepada 49.5 daripada 50.2 pada Februari berikutan China mengenakan sekatan pergerakan terkini.

(Pada 6 petang, mata wang tempatan mengukuh kepada 4.2025/2055 berbanding dolar AS daripada 4.2030/2055 pada Rabu/FOTO HIASAN)

Ringgit turut diniagakan lebih tinggi berbanding kumpulan mata wang utama.Unit tempatan meningkat berbanding pound Britain kepada 5.5158/5197 daripada 5.5248/5281 pada Rabu dan mengukuh berbanding euro kepada 4.6698/6732 daripada 4.6784/6811 sebelum ini.Ringgit menokok berbanding dolar Singapura kepada 3.1033/1060 daripada 3.1034/1058 semalam dan meningkat berbanding yen kepada 3.4472/4502 daripada 3.4490/4515 -BERNAMA


Pelaksanaan dasar gaji minimum perlu teratur, elak tekanan ekonomi kepada negara - BNM

KUALA LUMPUR, 30 Mac- Dasar gaji minimum perlu dilaksana dengan teratur bagi memastikan langkah tersebut menyokong pertumbuhan ekonomi dan tidak menambah tekanan inflasi kepada negara.Menurut Gabenor Bank Negara Malaysia, Tan Sri Nor Shamsiah Mohd Yunus, pelaksanaan gaji minimum baharu juga perlu mengambil kira aspek pemulihan yang tidak sekata dalam industri."Apa yang perlu kita lakukan ialah mengurangkan gangguan dalam sektor pekerjaan. Kita perlu memberi sedikit masa kepada syarikat yang terjejas untuk menyesuaikan diri. Apa yang lebih penting, perlu ada pelan hala tuju yang jelas dan telus supaya semua pihak yang terjejas, sama ada syarikat besar atau kecil membuat perancangan yang sewajarnya ke arah pemulihan," kata Shamsiah kepada RTM.

(Gabenor Bank Negara Malaysia, Tan Sri Nor Shamsiah Mohd Yunus)

Tambahnya, secara berperingkat gaji minimum perlu diseragamkan bagi meminimumkan gangguan dalam pasaran pekerjaan.Ini termasuk peralihan pekerja kepada pekerjaan yang menawarkan gaji lebih tinggi.

Dalam pada itu, Malaysia perlu segera memperbaharui sistem perlindungan sosial bagi memastikan rakyat tidak menghadapi masalah kewangan yang serius pada masa hadapan.Gesaan itu dibuat berdasarkan data terkini Kumpulan Wang Simpanan Pekerja (KWSP) serta kebenaran pengeluaran khas berjumlah RM10,000 baru-baru ini.Menurut Gabenor Bank Negara Malaysia, Tan Sri Nor Shamsiah Mohd Yunus, memandangkan ekonomi negara sudah menunjukkan tanda-tanda pemulihan, rakyat perlu membina semula penampan kewangan mereka."Pandemik telah memberi peringatan kepada kita bahawa pembaharuan dalam sistem perlindungan sosial perlu dilakukan segera. Ia bukan suatu yang mudah dan juga tidak boleh berlaku dalam sekelip mata, tetapi ia perlu dimulakan sekarang," tambahnya.Sementara itu, Timbalan Gabenor BNM, Jessica Chew berpendapat, pengeluaran khas KWSP secara sekali bayar itu dapat membantu ramai ahli yang berdepan kesukaran akibat COVID-19 dan bencana banjir.Bagaimanapun, sebarang pengeluaran lanjut akan menyebabkan simpanan persaraan semakin berkurangan dan berdepan risiko kewangan yang serius pada masa hadapan.


MIDF kekal unjuran KDNK enam peratus tahun ini

KUALA LUMPUR, 31 Mac- Malaysian Industrial Development Finance Berhad (MIDF) mengekalkan unjuran Keluaran Dalam Negara Kasar (KDNK) pada kadar enam peratus tahun ini. Menurut Pengerusinya, Tan Sri Abdul Rahman Mamat, konflik geopolitik yang berlarutan antara Rusia dan Ukraine dijangka tidak memberi impak ketara kepada pertumbuhan ekonomi negara."Walaupun Malaysia mempunyai hubungan dagangan dengan dua negara tersebut, namun kedua-duanya bukan rakan dagang utama Malaysia, sebaliknya negara rantau Asia dan Amerika Syarikat. Daripada apa yang kita ketahui tiada gangguan termasuk bekalan dan sebagainya, jadi saya optimis kita akan kekalkan apa sahaja unjuran yang dibuat, MIDF tidak akan mengubahnya," katanya pada sidang media selepas Majlis Menandatangani Perjanjian Persefahaman (MOU) antara Universiti Malaya (UM), Universiti Kebangsaan Malaysia (UKM) dan Universiti Malaysia Sarawak (UNIMAS) bagi Anugerah Matematik dan Ekonomi Excellence serta Pelancaran Buku Sejarah dan E-Book sempena ulang tahun ke-62 MIDF.

Sementara itu, Bank Negara Malaysia (BNM) pada Rabu mengunjurkan ekonomi negara bakal berkembang antara 5.3 hingga 6.3 peratus tahun ini, selepas mengambil kira impak daripada konflik Russia-Ukraine dan gangguan rantaian bekalan akibat pandemik.Ia lebih rendah berbanding unjuran rasmi kerajaan iaitu antara 5.5 peratus sehingga 6.5 peratus.


Ekonomi Malaysia diunjur bertambah baik tahun ini

(Gabenor Bank Negara Malaysia, Tan Sri Nor Shamsiah Yunus bercakap ketika sidang media secara maya)

KUALA LUMPUR, 30 Mac - Ekonomi Malaysia diunjur bertambah baik dan berkembang antara 5.3% dan 6.3% tahun ini, meningkat daripada pertumbuhan 3.1% pada 2021.Pertumbuhan akan disokong pembukaan semula sempadan antarabangsa, momentum berterusan bagi permintaan luar, kelonggaran langkah-langkah pembendungan COVID-19 dan pasaran buruh yang bertambah baik.Selain itu, Gabenor Bank Negara Malaysia (BNM), Tan Sri Nor Shamsiah Yunus berkata pelaksanaan projek-projek pelaburan dan langkah-langkah dasar akan terus memberi menyokong aktiviti ekonomi."Pertumbuhan akan terus dipacu faktor luaran dan domestik. Aktiviti pelancongan antarabangsa akan kembali rancak seiring pembukaan sempadan antarabangsa. Di peringkat domestik, keadaan pasaran kerja yang bertambah baik, pengembangan kapasiti, penggunaan teknologi yang lebih tinggi dengan sokongan dasar yang berterusan bagi kumpulan yang mudah terjejas akan menyokong perbelanjaan isi rumah dan perniagaan," kata beliau pada sidang media maya Laporan Tahunan 2021, Tinjauan Ekonomi dan Monetari 2021 dan Tinjauan Kestabilan Kewangan untuk Separuh Kedua 2021 terbitan BNM, di sini hari ini.

Seiring kegiatan ekonomi yang semakin meningkat, pasaran buruh turut dijangka bertambah baik tahun ini dengan kadar pengangguran diunjur berkurangan sekitar 4%.Pemulihan berterusan dalam sektor pekerjaan dan pendapatan dijangka mendorong peningkatan dalam perbelanjaan isi rumah.Tambah Nor Shamsiah, semua sektor ekonomi diunjur berkembang pada tahun 2022 dengan sektor berorientasikan eksport terus mendapat manfaat daripada permintaan luar dan pengembangan kapasiti pengeluaran domestik yang kukuh.


Dividen 4.3 sen untuk ASB 2, 4.0 sen bagi ASM

KUALA LUMPUR, 30 Mac- Amanah Saham Nasional Bhd (ASNB) mengumumkan pembayaran pengagihan pendapatan berjumlah RM514.5 juta bagi Amanah Saham Bumiputera 2 (ASB 2), bersamaan 4.30 sen seunit kepada 481,030 pemegang unit yang kini memiliki 11.96 bilion unit.ASNB turut mengumumkan pembayaran pengagihan pendapatan berjumlah RM883.5 juta bagi Amanah Saham Malaysia (ASM), iaitu bersamaan 4.00 sen seunit kepada 567,904 pemegang unit dengan pegangan 22.09 bilion unit.Secara keseluruhan, ASNB mengumumkan pembayaran pengagihan pendapatan berjumlah RM1.39 bilion bagi tahun kewangan berakhir 31 Mac 2022 untuk dua dana harga tetap berkenaan.ASNB dalam kenyataannya berkata, sehingga 22 Mac 2022, ASB 2 merekodkan pendapatan bersih yang direalisasi sebanyak RM563.93 juta, manakala ASM mencatatkan RM1.03 bilion.Katanya, pengagihan pendapatan ASB 2 dan ASM adalah bersamaan dengan jumlah pulangan masing-masing sebanyak 4.30 peratus dan 4.00 peratus, yang mana kedua-duanya mengatasi penanda aras Deposit Tetap 12-Bulan Maybank pada 1.85 peratus sebanyak 245 mata asas untuk ASB 2 dan 215 mata asas untuk ASM."Pendapatan bagi kedua-dua dana ini diperoleh daripada keuntungan yang direalisasi, dividen serta pendapatan lain daripada pelaburan domestik dan antarabangsa, yang secara umumnya didorong oleh pembukaan semula ekonomi di kebanyakan negara seiring kita menuju ke fasa endemik."Kedua-dua dana ini juga meraih keuntungan menerusi strategi kepelbagaian portfolio dengan peningkatan peruntukan dalam pelaburan antarabangsa kepada 18.7 peratus untuk ASB 2 berbanding 15.7 peratus pada tahun lalu dan 20.5 peratus bagi ASM berbanding 19.8 peratus pada 2021."PNB sentiasa berpegang teguh kepada mandat untuk memberi pulangan yang mampan kepada pemegang unit dan akan terus membina portfolio berdaya tahan yang mampu mengharungi ketidaktentuan ekonomi serta pasaran," katanya.

(ASNB dalam kenyataannya berkata, sehingga 22 Mac 2022, ASB 2 merekodkan pendapatan bersih yang direalisasi sebanyak RM563.93 juta manakala ASM mencatatkan RM1.03 bilion)

Pengiraan pengagihan pendapatan untuk ASB 2 dan ASM adalah berdasarkan purata baki bulanan minimum yang dipegang sepanjang tahun kewangan bagi setiap dana.Pengagihan yang diisytiharkan oleh kedua-dua akan dilaburkan semula secara automatik ke dalam akaun pemegang unit pada 1 April 2022.Urus niaga di semua cawangan dan ejen ASNB bagi kedua-dua dana ditangguhkan buat sementara waktu dari 23 hingga 31 Mac 2022 bagi memudahkan proses pengiraan pengagihan pendapatan.Pemegang unit boleh mengemas kini akaun menerusiportal my-ASNB; aplikasi mudah alih my-ASNB atau dimana-mana cawangan serta ejen ASNB di seluruh negara pada 1 April.


Pelan pemulihan FELDA dijangka catat hasil positif pada 2023- Eddin

KUALA PILAH, 30 Mac- Pelan pemulihan FELDA kini berada dalam landasan tepat dan dijangka membawa hasil yang positif.Menurut Timbalan Menteri di Jabatan Perdana Menteri (Ekonomi), Datuk Eddin Syazlee Shith, FELDA dijangka mencatat perolehan kewangan yang lebih baik pada tahun hadapan. "Melalui pelan pemutihan yang dibentangkan di kabinet ini telah berjaya membuah hasil dan melihat tanda-tanda yang positif iaitu dijangka FELDA akan mencatat perolehan kewangan yang lebih baik dalam 2023, itu ramalan tahun depan tapi sekarang dah ada tanda mudah peneroka dapat pelbagai faedah daripada pelan pemutihan tersebut," katanya.Beliau berkata demikian ketika mengadakan Program Lawatan Bersama Warga FELDA Kepis di Dewan Semai Bakti, FELDA Kepis.Ujarnya lagi, hasil positif tersebut juga didorong oleh strategi baharu pelan pemulihan yang dilaksanakan kerajaan, khususnya dalam meningkatkan kecekapan dan penstrukturan kewangan.

Pelan Pemulihan FELDA mula dilaksanakan pada 14 Oktober 2020 bagi menangani masalah kewangan dan memulihkan semula FELDA yang mengalami masalah hutang tinggi iaitu lebih RM7.6 billion.


KDNK Malaysia pada tahun 2022 dijangka berkembang antara 5.3-6.3 peratus - BNM

KUALA LUMPUR, 30 Mac- Keluaran Dalam Negara Kasar (KDNK) Malaysia dijangka terus bertambah baik dengan berkembang antara 5.3 dan 6.3 peratus pada tahun 2022, meningkat daripada pertumbuhan 3.1 peratus pada 2021.Ini akan disokong oleh pengembangan berterusan dalam permintaan luar, penarikan balik sepenuhnya langkah-langkah pembendungan, pembukaan semula sempadan antarabangsa dan keadaan pasaran buruh/tenaga kerja yang semakin baik, kata Bank Negara Malaysia (BNM)."Selain itu, pelaksanaan projek-projek pelaburan dan langkah dasar yang disasarkan akan memberikan sokongan seterusnya kepada aktiviti ekonomi dan permintaan agregat," kata bank pusat itu dalam laporan Kajian Ekonomi dan Kewangan 2021 (EMR 2021) yang dikeluarkan pada Rabu.

BNM berkata pemulihan sektor swasta yang lebih kukuh, disokong oleh penambahbaikan pasaran buruh/tenaga kerja akan menjadi pemacu pertumbuhan utama pada 2022.

(Gabenor Bank Negara Malaysia (BNM), Datuk Nor Shamsiah Mohd Yunus ketika membentangkan laporan Kajian Ekonomi dan Kewangan 2021)

Kadar Pengangguran Dijangka Turun kepada 4.0 peratus daripada Tenaga Buruh pada 2022"Apabila aktiviti ekonomi meningkat, kadar pengangguran dijangka terus berkurangan pada 2022 kepada kira-kira 4.0 peratus daripada tenaga buruh, disokong oleh langkah-langkah yang disasarkan untuk melonjakkan permintaan buruh, memudahkan kemahiran semula dan meningkatkan kemahiran serta mengurangkan geseran pasaran buruh," kata bank pusat itu.Ia menambah pemulihan berterusan dalam pekerjaan dan pendapatan dijangka memacu peningkatan dalam perbelanjaan isi rumah, manakala kemajuan dalam vaksinasi dan penarikan balik langkah-langkah pembendungan akan membawa kepada peningkatan dalam keyakinan pengguna selain beberapa permintaan terpendam dapat direalisasikan."Hasilnya, penggunaan swasta dijangka melonjak 9.0 peratus (2021: naik 1.9 peratus) manakala pelaburan swasta juga diunjur pulih, meningkat 5.3 peratus pada 2022 daripada 2.6 peratus pada 2021, disokong oleh pengembangan berterusan dalam permintaan global dan pelaksanaan projek pelaburan baharu dan yang sedang dijalankan," katanya.Mengenai pelaburan awam pula, BNM berkata ia diunjurkan berkembang 9.6 peratus pada 2022 berbanding penguncupan 11.4 peratus tahun lepas, didorong oleh perbelanjaan modal yang berterusan oleh kerajaan dan syarikat awam."Penggunaan awam dijangka berkembang 1.2 peratus pada 2022 daripada 6.6 peratus pada 2021, penyederhanaan itu disebabkan oleh pertumbuhan yang lebih perlahan dalam emolumen dan penguncupan dalam perbelanjaan bekalan dan perkhidmatan," katanya.Ia menyatakan bahawa langkah-langkah dasar yang disasarkan dijangka kekal untuk memudahkan momentum pemulihan.Walaupun menyedari bahawa langkah-langkah pembendungan yang lebih meluas berpotensi untuk dilaksanakan semula disebabkan kebangkitan semula penularan COVID-19 seperti kemunculan varian membimbangkan (VOC) yang teruk dan tahan vaksin merupakan risiko penurunan utama kepada pertumbuhan domestik, BNM tetap mengunjurkan risiko keseluruhan condong ke arah bawah."Pertumbuhan global yang lebih tinggi daripada jangkaan dan peningkatan lebih kukuh daripada jangkaan dalam sektor berkaitan pelancongan di tengah-tengah pembukaan semula sempadan menimbulkan risiko meningkat kepada pertumbuhan domestik," katanya.

Semua Sektor Ekonomi Diunjurkan Berkembang Pada 2022, Diterajui Sektor PerkhidmatanMenurut BNM, semua sektor ekonomi diunjurkan berkembang pada 2022, dengan sektor berorientasikan eksport terus mendapat manfaat daripada permintaan luar dan pengembangan kapasiti pengeluaran domestik yang kukuh.Katanya sektor perkhidmatan dijangka menyaksikan pertumbuhan tertinggi sebanyak 6.9 peratus daripada 1.9 peratus pada 2021, diikuti pembinaan (6.1 peratus daripada -5.2 peratus pada 2021), pembuatan (5.2 peratus daripada 9.5 peratus pada 2021), perlombongan dan kuari (2.5 peratus daripada 0.7 peratus pada 2021) dan pertanian (1.5 peratus daripada -0.2 peratus pada 2021).Bank pusat itu menambah jangkaan pertumbuhan yang lebih tinggi bagi sektor perkhidmatan akan diterajui oleh subsektor berkaitan pengguna dan pelancongan; pertumbuhan dalam sektor pembuatan akan disokong oleh kelompok atau kluster elektrik dan elektronik (E&E) berikutan permintaan global yang berterusan; dan pemulihan dalam sektor pertanian akan dipacu terutamanya oleh pengeluaran minyak sawit yang lebih tinggi.Bagi sektor perlombongan, BNM berkata ia dijangka mencerminkan peningkatan berterusan dalam pengeluaran minyak mentah dan gas asli susulan pengoperasian kemudahan baharu seperti projek gas Pegaga di luar pantai Sarawak; manakala pertumbuhan dalam sektor pembinaan dijangka pulih berikutan pembukaan semula ekonomi.- BERNAMA


Kes kebankrapan disebabkan hutang kad kredit berkurangan

KUALA LUMPUR, 29 Mac - Kes kebankrapan disebabkan hutang kad kredit yang bermula dari tahun 2017 hingga 2021, hanya 8.9 peratus.Statistik yang dikeluarkan Jabatan Insolvensi turut menyatakan, jumlah kes itu semakin berkurangan iaitu daripada lebih 1,000 kes pada tahun 2017 kepada 438 kes dicatatkan pada tahun lepas.  Bilangan ini hanya merangkumi 0.005 peratus daripada jumlah pemegang kad kredit utama.  Timbalan Menteri Kewangan I Datuk Indera Mohd Shahar Abdullah berkata, bagi mengawal tahap keberhutangan pemegang kad kredit, Bank Negara Malaysia memperkenalkan beberapa syarat pemberian kad kredit bagi memastikan hanya pengguna yang berkemampuan diberi kad kredit.

(Mohd Shahar dalam sesi soal jawab di Dewan Negara/FOTO PARLIMEN)

"Institusi kewangan dikehendaki mempertimbangkan situasi pemegang kad kredit yang menghadapi kesukaran untuk membayar balik pinjaman akibat kesihatan, pengangguran atau sebab-sebab munasabah yang lain, dan menawarkan pelan pembayaran balik alternatif yang sesuai dengan keadaan dan situasi kewangan pemegang kad kredit," menurut Mohd Shahar di sini.


DOHA, 29 Mac - Nilai dagangan antara Malaysia dan Qatar menunjukkan peningkatan signifikan.  Perdana Menteri, Datuk Seri Ismail Sabri Yaakob berkata, RM610 juta dicatat untuk dua bulan pertama tahun ini, berbanding RM470 juta untuk tempoh yang sama tahun lalu. "Saya berterima kasih kerana Qatar memilih Malaysia sebagai destinasi utama pelaburan di Asia Tenggara khususnya bagi projek hartanah dan sektor perkhidmatan. Sehingga hari ini, nilai pelaburan Qatar di Malaysiaa melebihi RM13.49 bilion.Bagi pelaburan di Qatar pula, 14 syarikat Malaysia telah berjaya menyempurnakan 59 projek bernilai RM16.87 bilion.  Kedua-dua negara juga bersetuju untuk meningkatkan lagi pelaburan dua hala.Beliau berkata demikian pada sidang akhbar dengan media Malaysia di akhir lawatan rasmi tiga harinya ke Qatar hari ini.

Dalam pada itu, Perbadanan PR1MA Malaysia telah mengemukakan cadangan bersama Pihak Berkuasa Pelaburan Qatar (QIA) untuk pelaburan strategik bernilai RM8.1 bilion.

Menurut Perdana Menteri, perkara berkenaan disampaikan Pengerusi PR1MA, Datuk Dr Fathul Bari Mat Jaya dalam pertemuan bersama pihak QIA.QIA menyatakan persetujuan untuk berbincang secara mendalam dengan pihak PR1MA untuk meneroka peluang pelaburan di Malaysia, khususnya dalam menyediakan lebih banyak rumah mampu milik untuk Keluarga Malaysia. Menerusi Rancangan Malaysia Ke-12 (RMK-12), kerajaan menyasarkan 500,000 buah rumah mampu milik di bina di negara ini.


Pembangunan projek tenusu berskala besar di Perlis hasil perjanjian antara Malaysia dan Qatar - AZMIN

KUALA LUMPUR, 29 Mac - Memorandum kerjasama (MOC) antara Baladna Dairy Facility yang berpangkalan di Qatar dan FELCRA Bhd yang ditandatangani pada tahun 2019 telah membuahkan hasil dengan pembangunan projek tenusu berskala besar di Lembah Chuping, Perlis.Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata berdasarkan kerjasama strategik itu, projek tersebut menyediakan peluang besar kepada Malaysia dan Qatar untuk meningkatkan nilai dalam industri makanan Malaysia dan apa lebih penting lagi untuk memastikan keselamatan makanan di rantau ini. .“Di bawah usaha sama menarik Baladna, FGV Holdings Bhd dan FELCRA, kerjasama ini akan membawa pelaburan, kepakaran dan teknologinya untuk meningkatkan pengeluaran susu segar semasa Malaysia selaras dengan Agenda Keselamatan Makanan Nasional kami yang bertujuan mengurangkan pergantungan Malaysia terhadap import tenusu.“Pada masa yang sama, pelaburan RM2 bilion akan mewujudkan lebih 2,000 peluang pekerjaan dan meningkatkan daya saing industri tenusu tempatan,” kata Mohamed Azmin menerusi catatan di akaun Twitternya.

Terdahulu, Perdana Menteri Datuk Seri Ismail Sabri Yaakob dan Mohamed Azmin melawat Fasiliti Tenusu Baladna yang canggih, ia merupakan salah satu ladang lembu terbesar di Qatar.Mohamed Azmin berkata Kemudahan Tenusu Baladna yang berkeluasan lebih dua juta meter persegi mempunyai kapasiti untuk menempatkan sehingga 24,000 ekor lembu dalam persekitaran yang selesa dan berhawa dingin.- BERNAMA


Pengeluar makanan tarik balik sekatan terhadap minyak sawit akibat kekurangan minyak bunga matahari

KUALA LUMPUR, 29 Mac - Kekurangan bekalan minyak bunga matahari secara tiba-tiba telah memaksa pengeluar makanan untuk menarik balik sekatan terhadap minyak sawit dan kembali kepada minyak sayuran ini bagi bahan makanan mereka.Pasar raya Iceland pada 2018 berjanji untuk mengeluarkan minyak sawit daripada semua makanan jenamanya sendiri, membuat pemulihan kepada tanaman yang menarik ini.Pasar raya itu telah mengharamkan minyak sawit daripada makanan jenamanya sendiri dalam usaha menentang penebangan hutan tropika.Pengarah Urusan Iceland, Richard Walker dilaporkan menyatakan penyesalannya kerana terpaksa mengingkari ikrarnya untuk mengeluarkan minyak sawit daripada semua barangan jenamanya sendiri.“Satu-satunya alternatif untuk menggunakan minyak sawit dalam keadaan semasa adalah dengan membersihkan peti sejuk dan rak kami daripada pelbagai jenis makanan ruji termasuk produk kentang.“Langkah itu adalah 'langkah terakhir dan langkah sementara yang ketat' dan kami hanya akan menggunakan minyak sawit mampan yang diperakui sebagai ramuan,” katanya dalam laporan akhbar, United Kingdom Daily Telegraph."Iceland akhirnya sedar dengan hakikat bahawa ia tidak boleh meletakkan produk makanan di rak runcitnya tanpa minyak sawit sebagai ramuan," kata seorang veteran 50 tahun dalam industri agrokomoditi, MR Chandran kepada Bernama.Walker telah menugaskan Greenpeace untuk menghasilkan video ‘Rang Tan’ (video yang memburukkan minyak sawit) pada November, tahun 2018 untuk meningkatkan jualan Krismas Iceland, katanya.The Daily Telegraph juga melaporkan bahawa pengilang makanan UK telah memberi amaran bahawa bekalan komoditi itu mungkin kehabisan dalam beberapa minggu kerana hasil tanaman itu terperangkap di Ukraine dan Rusia.Ukraine dan Rusia menyumbang hampir 70 peratus daripada minyak bunga matahari dunia.

Minyak sawit menyumbang 32 peratus daripada pengeluaran minyak dan lemak dunia diikuti minyak kacang soya sebanyak 25 peratus dan minyak lain sebanyak 24 peratus.Minyak rapeseed dan minyak bunga matahari masing-masing menyumbang sebanyak 11 peratus dan lapan peratus.Sementara itu, ditanya sama ada Malaysia mempunyai kapasiti untuk menampung permintaan yang semakin meningkat, Chandran berkata: "Ya, Rundingan Meja Bulat Minyak Sawit Lestari (RSPO) yang diperakui masih lagi sekitar 75 peratus.“Ini bermakna terdapat minyak sawit mampan yang diperakui mencukupi di pasaran untuk diperoleh Iceland. Bagaimanapun, mereka perlu membayar premium yang tinggi,” katanya.Beliau berkata Malaysia hanya menggunakan antara 10 hingga 12 peratus daripada pengeluaran minyak sawitnya dan selebihnya dieksport.Secara berasingan, Majlis Minyak Sawit Malaysia (MPOC) berkata harga minyak sawit telah meningkat secara berterusan sejak suku ketiga 2021 disebabkan pengeluaran yang lebih rendah daripada jangkaan di Malaysia dan Indonesia.Ketua Pegawai Eksekutifnya Wan Aishah Wan Hamid berkata konflik antara Rusia dan Ukraine telah mengakibatkan lonjakan permintaan untuk minyak sawit kerana ia adalah yang paling banyak didapati.“Hasilnya, harga minyak sawit meningkat sebanyak 21 peratus kepada US$1,990 setan metrik (US$1=RM4.21) pada 2 Mac 2022 daripada US$1,640 setan metrik yang didaftarkan pada 25 Feb 2022,” katanya dalam kenyataannya ketika pembentangan semasa Seminar Internet Minyak Sawit (Pointers), hari ini. - BERNAMA


Ringgit dibuka tinggi berbanding dolar AS pagi ini

KUALA LUMPUR, 28 Mac- Nilai ringgit dibuka tinggi sedikit berbanding dolar AS pada pagi urus niaga Isnin, disokong oleh pemulihan ekonomi global yang bergerak pada kelajuan yang sesuai, kata seorang penganalisis.Pada jam 9.00 pagi, mata wang tempatan didagangkan pada 4.2070/2115 berbanding dolar AS daripada 4.2080/2110 pada penutup Jumaat.Ketua Ekonomi Bank Islam Malaysia Bhd Mohd Afzanizam Abdul Rashid berkata ringgit Malaysia telah menunjukkan aliran yang baik berbanding dolar AS minggu lepas, walaupun ketidaktentuan berhubung konflik ketenteraan di Ukraine masih berterusan.“Minggu lepas, ringgit meningkat kepada RM4.2095 selepas dirangsang oleh data ekonomi yang positif."Daripada sudut carta teknikal, ringgit nampaknya berada dalam kedudukan terlebih jual menunjukkan kemungkinan mata wang itu akan meningkat dalam tempoh terdekat," katanya kepada Bernama.Oleh itu, Mohd Afzanizam berkata ringgit boleh bergerak antara RM4.19 dan RM4.20 hari ini.

Menurut laporan itu,  tuntutan pengangguran AS turun lagi kepada 187,000 untuk minggu berakhir 19 Mac, daripada 215,000 pada minggu sebelumnya dan Indeks Pengurus Pembelian (PMI) dalam ekonomi utama terus berlegar di atas penanda aras 50 mata, menandakan sentimen perniagaan masih positif.Pada pembukaan, ringgit diniagakan kebanyakannya lebih tinggi berbanding sekumpulan mata wang utama.Unit tempatan mengukuh berbanding pound Britain kepada 5.5356/5415 daripada 5.5394/5434 pada Jumaat dan lebih tinggi berbanding euro kepada 4.6151/6200 daripada 4.6305/6338 sebelumnya.Ringgit turut menambah nilai berbanding yen kepada 3.4413/4453 daripada penutup Jumaat 3.4608/4633 dan meningkat berbanding dolar Singapura kepada 3.0950/0987 daripada 3.1021/1045 sebelumnya.- BERNAMA


Buka sempadan, Negara bakal raih manfaat ekonomi

KUALA LUMPUR, 28 Mac - Malaysia bakal menerima limpahan manfaat terutama dalam aspek ekonomi menerusi pembukaan semula sempadan negara bermula 1 April dan harga komoditi yang tinggi ketika ini.Menerusi nota penyelidikannya, MIDF Research memaklumkan, Indeks Serentak yang meningkat 5.5 peratus kepada 117.4 mata pada Januari lalu, turut mencerminkan penambahbaikan dalam keadaan ekonomi semasa.Sekali gus menjadi pertumbuhan terpantas sejak Mei 2021, sejajar pembukaan semula ekonomi.

Bagaimanapun, menurut MIDF Research, unjuran pertumbuhan secara tidak langsung, boleh dipengaruhi beberapa faktor luaran.Ini termasuk gangguan bekalan global yang berlanjutan, selepas China melaksanakan semula sekatan pergerakan di beberapa wilayahnya bagi mengawal penularan COVID-19, selain konflik geopolitik yang berterusan di Ukraine. Sementara itu, menurut AmBank Research tekanan ke atas inflasi terus meningkat pada 2022, disokong kenaikan kos pengeluar.Menyentuh mengenai kadar faedah, Bank Negara Malaysia dijangka mengamalkan pendekatan berhati-hati, meski Rizab Persekutuan Amerika Syarikat berkemungkinan melaksanakan peningkatan kadar lebih agresif.


MAA mohon pelanjutan tempoh SST

KUALA LUMPUR, 26 Mac- Persatuan Automotif Malaysia (MAA) akan memohon kerajaan melanjutkan tempoh Pengecualian Cukai Jualan dan Perkhidmatan (SST) yang bakal berakhir 30 Jun ini. Presiden MAA, Datuk Aishah Ahmad berharap pengecualian cukai jualan itu dilanjutkan hingga 31 Disember. "Penyerahan surat rayuan akan dilakukan selepas mesyuarat agung tahunan. Kami belum serahkan kepada kerajaan dan akan laksanakan dalam masa terdekat. Hasil rayuan kami tidak tahu lagi tetapi kami akan memberi sebab kenapa perlunya pelanjutan. Antaranya, kekurangan cip mikro dan sebagainya," kata Asihah.Beliau turut memaklumkan,harga kereta pemasangan tempatan (CKD) dijangka meningkat lapan hingga 20% pada 2023, berdasarkan perkiraan nilai pasaran terbuka (OMV) duti eksais yang baharu.Duti eksais itu ditangguhkan pada 2020 sehingga penghujung 2022, dan akan dijalankan semula bermula tahun depan. Bagaimanapun pihak industri meminta kerajaan mengembalikan perkiraan lama bagi membendung kenaikan harga kereta CKD.Kertas cadangan telah dihantar MAA kepada Kementerian Kewangan.


Keyakinan pelabur meningkat, RM5.8 bilion pelaburan bersih dalam pasaran ekuiti minggu lalu

KUALA LUMPUR, 27 Mac - Lebih RM5.8 billion pelaburan bersih dalam pasaran ekuiti dicatatkan setakat Rabu lalu.Menteri Kewangan, Tengku Datuk Seri Zafrul Tengku Abdul Aziz berkata pasaran bon ringgit merekodkan pelaburan masuk bersih berjumlah RM6.6 billion bagi dua bulan pertama tahun ini. Katanya, angka tersebut secara tidak langsung mencerminkan keyakinan pelabur dalam pasaran modal negara.

"Usaha itu dipergiat menerusi pelawaan strategik kepada pelabur antabangsa,"katanya menerusi catatan di Facebook.Antara usaha dilakukan pertemuan dengan pelabur ekuiti serta beberapa syarikat tersenarai terpilih dalam lawatannya ke London baru-baru ini.Menerusi lawatan tersebut beliau berkongsi prospek dan potensi pemulihan Malaysia sekaligus memberi jaminan prospek pertumbuhan yang lebih baik akan ditawarkan kepada para pelabur tahun ini.


Program e-Pemula beri manfaat kepada lebih dua juta belia

KUALA LUMPUR, 27 Mac - Program e-Pemula yang akan dilancarkan tidak lama lagi bakal memberi manfaat kepada lebih 2 juta belia, dengan peruntukan RM300 juta.Menteri Kewangan, Tengku Datuk Seri Zafrul Tengku Abdul Aziz berkata e-Pemula merupakan sebuah skim transaksi tanpa tunai khas untuk golongan belia berumur 18 hingga 20 tahun dan pelajar sepenuh masa di institusi pengajian tinggi.

"Program e-Pemula akan dikreditkan RM150 secara one off ke dalam akaun e-Dompet para belia. "Lebih 2 juta belia bakal mendapat manfaat program ini dengan peruntukan sebanyak RM300 juta," katanya dalam ucaptama Bengkel Pengurusan Kewangan My Money and Me sempena Global Money Week 2022, secara maya.Tambahnya, terdapat banyak dana dan pembiayaan disediakan khas untuk golongan belia melalui Bajet 2022.Ini meliputi Pelan Pembiayaan Belia Usahawan sebanyak RM150 juta ditawarkan menerusi Bank Simpanan Nasional dan Agrobank. Bagi mengurangkan beban kewangan golongan belia, kerajaan juga telah membayar elaun sebanyak RM900 kepada pelajar yang menjalani program latihan industri, sejak 2019.


Fasa peralihan ke endemik: AirAsia minta pengembara antarabangsa patuhi SOP

SEPANG, 27 Mac- Syarikat penerbangan tambang murah, Airasia meminta pelanggannya sentiasa mematuhi prosedur operasi standard (SOP) terutamanya pengembara antarabangsa yang memasuki negara ini.Langkah itu penting memandangkan negara bakal memasuki fasa peralihan ke endemik mulai 1 April ini.Melalui kenyataan, syarikat penerbangan itu menyatakan pengembara tidak perlu memohon MyTravelPass untuk memasuki Malaysia selepas 1 April 2022, namun pengembara asing masih perlu mendapatkan insurans perjalanan dan COVID-19 serta mesti mematuhi semua protokol kesihatan yang ditetapkan di Malaysia ketika ini.Sebelum pelepasan, pengembara juga harus memuat turun dan mengaktifkan aplikasi MySejahtera dan melengkapkan borang pra pelepasan menerusi butang 'Traveller'."Pengembara berumur tujuh tahun dan ke atas dikehendaki menjalani ujian PCR dua hari sebelum berlepas ke Malaysia dan memuat naik (keputusan ujian) ke MySejahtera, manakala kanak-kanak yang berumur enam tahun dan ke bawah tidak perlu menjalani ujian praperlepasan."Sementara itu, pengembara yang dijangkiti COVID-16 dalam tempoh enam hingga 60 hari sebelum perlepasan, dikehendaki untuk menjalani ujian RTK-Antigen profesional dua hari sebelum berlepas," katanya.Menurut kenyataan itu, pengembara berusia tujuh tahun dan ke atas dikehendaki mengambil ujian RTK-Antigen yang dibuat secara pofesional dalam tempoh 24 jam selepas tiba di Malaysia.Pengembara dikehendaki mendaftar masuk di pintu masuk ketibaan menggunakan aplikasi MySejahtera dan mereka yang sudah divaksinasi lengkap dan didapati negatif, tidak perlu menjalani ujian lanjutan dan kuarantin selepas tiba di Malaysia.Bagi pengembara yang meninggalkan Malaysia, AirAsia berkata, mereka mestilah memeriksa sebarang sekatan perjalanan terbaharu atau keperluan khas negara destinasi, termasuk dokumen kesihatan seperti sijil ujian negatif COVID-19 dan bukti status vaksinasi penuh."Pengembara digalakkan untuk mendaftar secara kendiri di aplikasi AirAsia Super untuk meminimakan kontak fizikal dan kesesakan di lapangan terbang dan ini dapat dilakukan dengan mudah menggunakan aplikasi terbabit seawal 14 hari sebelum tarikh perlepasan anda."Dari 1 April, 2022, AirAsia akan mengehadkan perkhidmatan kaunter daftar masuknya hanya untuk kumpulan tetamu yang mendapat pengecualian di semua lapangan terbang di Malaysia," menurut kenyataan itu.Tambah AirAsia, pengembara turut digalakkan untuk tiba awal di lapangan terbang supaya mempunyai masa yang cukup untuk melalui semua proses yang perlu dan dikehendaki memakai pelitup muka sebelum, semasa dan selepas penerbangan.


Perbelanjaan pelancong diunjur meningkat sekali gus menyumbang kepada pendapatan negara

KUALA LUMPUR, 26 Mac - Pembukaan sepenuhnya sempadan darat Malaysia-Singapura dan sempadan Malaysia-Thailand kepada pelancong akan mempercepat pemulihan sektor pelancongan.Menurut Penganalisis Ekonomi, Prof Madya Dr Ahmed Razman Abdul Latiff dengan kemasukan lebih ramai pelancong dan pelawat asing, perbelanjaan pelancong diunjur meningkat sekali gus menyumbang kepada pendapatan negara.Pada 2019, sektor berkenaan menyumbang 13.3% kepada Keluaran Dalam Negara Kasar menerusi perbelanjaan pelancong asing mencecah RM86.14 bilion.

Namun jumlah tersebut menyusut kepada RM13.7 bilion pada tahun 2020 berikutan COVID-19 dan pelaksanaan sekatan perjalanan. "Saya menyambut baik keputusan kerajaan untuk membuka sempadan darat antara Malaysia-Singapura dan Malaysia-Thailand, ini akan mampu membantu memulihkan kembali pertumbuhan ekonomi negara kita."Kerana ada yang datang berkali-kali diikuti Indonesia 3.6 juta, China 3 juta dan Thailand 1.8 juta. Oleh itu jika sempadan darat antara Malaysia-Singapura dibuka termasuk jugaThailand ia mampu memulihkan kembali ekonomi dan pendapatan. Mereka akan banyak berbelanja dan merancakkan lagi pertumbuhan ekonomi di negara kita," katanya kepada RTM.Bagaimanapun jelas Ahmed Razman, pembukaan sempadan dengan pengenalan protokol baharu berkemungkinan meningkatkan risiko penularan COVID-19.Justeru, perlu ada penguatkuasaan dan pemantauan yang ketat bagi memastikan aktiviti tidak terjejas.


Ekosistem perniagaan PKS perlu diperkukuh - Mustapa

PUTRAJAYA, 24 Mac- Ekosistem perniagaan bagi perusahaan kecil dan sederhana (PKS) perlu diperkukuh terutama berkaitan pembiayaan peringkat awal.Menurut Menteri di Jabatan Perdana Menteri Ekonomi, Datuk Seri Mustapa Mohamed langkah itu perlu bagi menggalakkan produktiviti selain memacu inovasi sesebuah perniagaan."Menyediakan ekosistem yang menyokong aktiviti dan perniagaan yang inovatif adalah penting dalam peralihan negara ke arah ekonomi berpendapatan tinggi. Terutama bagi syarikat permulaan dan PKS. Pada masa hadapan, penyepaduan pelbagai dasar dan penyelarasan antara kementerian dan agensi yang berbeza akan menjadi kunci dalam agenda inovasi dan pembaharuan ini," kata beliau ketika berucap pada persidangan Pertumbuhan Yang Dipacu Inovasi anjuran Bank Dunia secara maya, jelasnya negara turut mengambil maklum mengenai jurang dalam ekosistem pembiayaan bagi syarikat pemula niaga.Laporan Bank Dunia antaranya mendapati, pembiayaan bagi syarikat pemula niaga lebih cenderung ditawarkan pada peringkat akhir berbanding permulaan operasi.

(Menteri di Jabatan Perdana Menteri (Ekonomi), Datuk Seri Mustapa Mohamed/Gambar Fail)

Bank Dunia turut mengetengahkan keperluan mengurangkan halangan bagi kemasukan firma asing yang inovatif.


MAA mohon kerajaan lanjutkan pengecualian SST

KUALA LUMPUR, 25 Mac- Persatuan Automotif Malaysia (MAA) akan memohon kerajaan agar melanjutkan lagi tempoh Pengecualian Cukai Jualan dan Perkhidmatan (SST) yang akan berakhir pada hujung Jun, tahun ini. Presiden MAA, Datuk Aishah Ahmad menyatakan pihaknya sedang menyediakan draf surat rayuan kepada Kementerian Kewangan untuk mendapatkan pengecualian cukai jualan bagi tempoh enam bulan lagi. "Penyerahan surat rayuan akan dilakukan selepas mesyuarat agung tahunan. Kami belum serahkan kepada kerajaan dan akan laksanakan dalam masa terdekat,"Hasil rayuan kami tidak tahu lagi tetapi kami akan memberi sebab kenapa perlunya pelanjutan berikutan kekurangan cip mikro dan sebagainya," jelas Aishah dalam sidang media Mesyuarat Agung Tahunan di ibu negara.

(Sidang media Mesyuarat Agung Tahunan di ibu negara)

Pada Jun 2020, kerajaan telah melaksanakan insentif pengecualian cukai jualan kenderaan dan kini dilanjutkan sehingga Jun tahun ini. Dalam pada itu, beliau berkata harga kereta pemasangan tempatan (CKD) dijangka meningkat lapan hingga 20 peratus pada 2023.Ini berdasarkan perkiraan nilai pasaran terbuka duti eksais yang baharu.


MITI sambut baik penyambungan semula laluan Malaysia- Singapura

KUALA LUMPUR, 25 Mac- Penyambungan semula sepenuhnya perjalanan darat antara Malaysia- Singapura akan memangkin aktiviti perniagaan dan pelancongan yang terjejas serta merangsang pemulihan ekonomi pasca Covid-19.Menteri Perdagangan Antarabangsa dan Industri, Datuk Seri Mohamed Azmin Ali berkata, langkah itu akan memacu perdagangan dan sektor pekerjaan, seterusnya menyumbang kepada sasaran pertumbuhan ekonomi tahun ini."Kementerian Perdagangan Antarabangsa dan Industri; MITI turut memainkan peranan penting dalam memudahkan pergerakan tenaga kerja dan rakyat kedua negara yang terganggu akibat pendemik,"Laluan Perjalanan Lengkap Vaksin-Darat antara kedua negara dilancarkan 29 November tahun lalu, telah memudahkan pergerakan rentas sempadan, tanpa kuarantin bagi hampir 125,000 pengembara menerusi protokol kesihatan, keselamatan dan pelepasan imigresen yang bersepadu," jelasnya dalam satu kenyataan, hari ini.

(Menteri Perdagangan Antarabangsa dan Industri, Datuk Seri Mohamed Azmin Ali/ BERNAMA)

Pembukaan semula sempadan darat akan meningkatkan lagi perdagangan dan pelaburan dua hala, ke arah pertumbuhan lebih rancak dan pemulihan ekonomi yang mampan bagi kedua-dua negara.


Petronas nafi spekulasi dakwa beli kepentingan dalam Sapura Energy

KUALA LUMPUR, 25 Mac - Petroliam Nasional Berhad (Petronas) menafikan laporan dan spekulasi mendakwa terbabit dalam perbincangan dengan kerajaan untuk membeli kepentingan dalam Sapura Energy Bhd."PETRONAS ingin menafikan sepenuhnya laporan dan spekulasi ini. Kumpulan sentiasa dan akan terus dipandu dengan ketat oleh rangka kerja yang telah ditetapkan untuk sebarang pertimbangan pelaburan atau pelupusan.

"PETRONAS ingin menekankan ia kekal komited untuk bekerjasama rapat dengan peserta minyak dan gas, memanfaatkan kepakaran dan keupayaan mereka apabila aktiviti meningkat dengan industri pulih daripada kesan COVID-19," katanya menerusi kenyataan.Sapura Energy baru-baru ini melaporkan kerugian bersihnya untuk tahun kewangan berakhir 31 Januari 2022 meningkat kepada RM8.9 bilion berbanding RM160.87 juta yang dicatatkan dalam tempoh yang sama tahun sebelum ini.


Usaha modenisasi sektor tani dan agro makanan, mekanisme pemulihan ekonomi negara

KUALA LUMPUR, 24 Mac- Mesyuarat Majlis Tindakan Ekonomi (EAC) mengambil maklum hala tuju sektor agro makanan negara yang telah digariskan di bawah RMKe-12 dan bersetuju untuk memberi fokus terhadap usaha modenisasi dan menggalak pertanian pintar.Menurut Perdana Menteri, perbincangan melibatkan pembentangan oleh Kementerian Pertanian dan Industri Makanan, Universiti Putra Malaysia dan Syarikat Aerodyne Group bersama ahli-ahli EAC dan tokohusahawan tani Malaysia.Menerusi satu kenyataan, Datuk Seri Ismail Sabri Yaakob berkata, kerajaan pada prinsipnya bersetuju supaya MAFI berbincang dengan kerajaan-kerajaan negeri bagi menangani masalah tempoh Lesen Pendudukan Sementara yang dihadapi usahawan tani.

(Kaedah pertanian jhidroponik antara kaedah yang boleh mempercepatkan kadar penumbuhan sehingga 50 peratus berbanding menggunakan tanah/FOTO BERNAMA)

Ismail berkata, tempoh sewaan atau pajakan, perlu dipanjangkan bagi mewajarkan pelaksanaan projek-projek pertanian berdaya maju.Katanya, mesyuarat juga bersetuju agar tiga kertas yang dibentangkan iaitu Cadangan Modenisasi dan Pertanian Pintar Melalui Pemerkasaan Taman Kekal Pengeluaran Makanan, Pembangunan Bakat Usahawan Tani Negara 2022 hingga 2027 dan Transformasi Pertanian Malaysiadinilai secara bersekali sebagai satu inisiatif komprehensif mengukuhkan sektor pertanian negara.Melangkah kehadapan, kerajaan berharap agar sektor tani dan industri pengeluaran makanan negara, dapat bergerak maju dan memacu usaha pemulihan ekonomi demi kesejahteraan negara dan Keluarga Malaysia.


Sektor akuakultur dijangka sumbang 40 peratus pengeluaran ikan negara menjelang 2030

PUTRAJAYA, 24 Mac- Kerajaan menyasarkan 40 peratus sumbangan sektor akuakultur kepada keseluruhan pengeluaran ikan negara menjelang tahun 2030.Ke arah itu, pemerkasaan subsektor perikanan darat perlu dipergiat menerusi pemuliharaan sumber dan biodiversitinya di kawasan perairan negara.Menteri Pertanian dan Industri Makanan, Datuk Seri Ronald Kiandee berkata, antara usaha dilakukan termasuk aktiviti pelepasan benih ikan ke perairan umum.Ia secara tidak langsung dapat memberi kesedaran kepada masyarakat terhadap kepentingan memulihara ekosistem perikanan darat untuk generasi akan datang di samping meningkatkan jaminan bekalan makanan."Kita banyak mengeluarkan ikan daripada laut, kita juga mempromosi akuakultur antara perkara yang diberi tumpuan dalam Dasar Agromakanan Negara 2.0.Bila bercakap tentang akuakultur, ia melibatkan ternakan sangkar, kolam air tawar dan sebagainya, antara perkara yang yang ditekankan dalam dasar agromakanan adalah mengimbangi tangkapan ikan dengan akuakultur," katanya selepas menyempurnakan pelepasan benih ikan serentak seluruh negara dan Kempen Jom Makan Ikan air tawar di sini.

(Menteri Pertanian dan Industri Makanan, Datuk Seri Ronald Kiandee)

Tambah beliau, perikanan air tawar juga antara sektor yang berpotensi besar untuk dimajukan dan hasil produknya boleh dipromosi ke pasaran antarabangsa.1.85 juta ekor benih ikan bernilai lebih RM900,000 dilepaskan secara serentak di pelbagai lokasi seluruh negara bagi menambah stok perikanan.

Antara yang dilepaskan adalah benih ikan kelah, siakap, lampam sungai, baung dan udang galah.


Kerajaan tanggung subsidi tambahan, kekalkan harga petrol dan diesel

KUALA LUMPUR, 24 Mac- Berdasarkan senario semasa peningkatan harga komoditi minyak mentah dunia, kerajaan dijangka menanggung perbelanjaan subsidi tambahan bagi mengekalkan harga jualan petrol dan diesel di pasaran. Menurut Timbalan Menteri Kewangan I, Datuk Mohd Shahar Abdullah, jumlah subsidi produk petroleum bagi keseluruhan tahun ini dijangka mencecah sehingga RM28 bilion sekiranya harga minyak mentah dunia kekal melebihi 100 dolar setong, berbanding  RM11 bilion pada tahun lalu."Dengan kenaikan kos subsidi bagi produk petroleum akan memberi tekanan kepada kedudukan fiskal Kerajaan kerana komitmen pertambahan kos subsidi sepatutnya boleh digunakan untuk manfaat pembangunan ekonomi dan kesejahteraan rakyat,""Kerajaan juga tidak boleh meminjam untuk membiayai belanja mengurus seperti kos subsidi. Maka, kenaikan kos subsidi hendaklah diimbangi dengan pertambahan hasil dan penjimatan perbelanjaan," katanya di Dewan Rakyat, hari ini.

"Namun dijangkakan peningkatan jumlah tanggungan subsidi ini boleh ditampung sebahagiannya oleh potensi peningkatan hasil berkaitan komoditi. Bajet 2022 menganggarkan hasil berkaitan petroleum sebanyak RM44 bilion berdasarkan kepada purata harga minyak mentah Brent pada paras AS$67 setong."Sehingga 14 Mac 2022, purata harga minyak mentah Brent berada pada sekitar 96 dolar setong. Bagi setiap kenaikan AS$1 harga minyak mentah, impak kepada hasil berkaitan petroleum adalah sekitar RM300 juta sebelum mengambil kira kesan kepada dividen daripada PETRONAS," ulas beliau lanjut.Tambahnya, memandangkan konflik Rusia dan Ukraine masih berterusan, Kerajaan belum dapat membuat unjuran sebenar peningkatan pendapatan tersebut berbanding implikasi kewangan yang perlu ditanggung melalui pemberian subsidi.Kerajaan sememangnya sedang mengkaji semula mekanisme pemberian subsidi produk petroleum supaya dapat dilaksanakan dengan lebih bersasar dan menumpukan bantuan dan subsidi kepada Keluarga Malaysia yang benar-benar memerlukan sahaja.Pelaksanaan subsidi bersasar itu dijangka akan dapat mengoptimumkan sumber kewangan kerajaan dan penjimatan yang dicapai dapat diagihkan semula untuk program yang lebih berkesan.


KUSKOP cadang tambah dana SPIM

PETALING JAYA 24 Mac- Kementerian Pembangunan Usahawan dan Koperasi (KUSKOP) akan memohon peruntukan tambahan bagi Skim Pembiayaan Informal dan Mikro (SPIM),berikutan sambutan yang mengalakkan. Menterinya, Tan Sri Noh Omar berkata, peruntukan sebanyak RM200 juta bagi SPIM yang dibuka kepada usahawan sejak 1 Januari lalu, habis dimohon dalam tempoh tiga bulan."Ketika ini sebanyak 23,000 pemohonan telah diluluskan, manakala erdapat kira-kira 3,000 lagi permohonan daripada usahawan dan kita akan berusaha menambah peruntukan ini supaya mereka turut mendapat manfaat yang sama."KUSKOP juga sedang melaksanakan pelbagai pakej rangsangan bagi memudahkan usahawan bangkit semula daripada pandemik COVID-19 dan antaranya SPIM ini yang disalurkan menerusi TEKUN Nasional menawarkan nilai pembiayaan sehingga RM10,000 tanpa caj keuntungan dan moratorium selama 12 bulan," katanya selepas merasmikan Hari Pembangunan Usahawan Sime Darby Plantation, SDP di Petaling Jaya, Selangor.

(Tan Sri Noh Omar, berkata lebih 23,000 permohonan SPIM diterima dengan majoriti pemohon adalah wanita)

Pada majlis sama Noh berkata, SDP yang melibatkan syarikat bumiputera telah merekodkan RM2.7 bilion sepanjang lima tahun lalu, termasuk perolehan berjumlah RM558 juta pada 2021.Katanya, perolehan pada tahun lalu itu merupakan peningkatan sebanyak RM195 juta daripada jumlah perolehan pada 2020. “Sokongan SDP kepada usahawan bumiputera tidak hanya tertakluk kepada vendor bumiputera yang berdaftar di bawah PPV sahaja, malah pelbagai peluang perolehan telah dimanfaatkan oleh usahawan-usahawan bumiputera yang terbukti mempunyai daya saing dan kompetitif dari segi harga dan kualiti perkhidmatan," katanya.Selain itu, katanya sebanyak 26 syarikat ‘anchor’ (induk) telah menandatangani memorandum persefahaman dengan kerajaan melalui Kementerian Pembangunan Usahawan dan Koperasi (KUSKOP) bagi melaksanakan Program Pembangunan Vendor (PPV) termasuk SDP sehingga kini. Sementara itu, memetik laporan Bernama, Ketua Pegawai Perkhidmatan Operasi SDP Adi Wira Abd Razak berkata, pihaknya telah mengenal pasti vendor bumiputera yang akan bekerjasama dalam projek-projek penyelidikan dan pembangunan pada tahun ini selaras dengan fokus inovasi perladangan.“Kami ingin mempelawa lebih banyak lagi syarikat bumiputera untuk mendaftar sebagai vendor kami terutamanya syarikat-syarikat yang boleh memperkenalkan inisiatif inovatif serta membantu dalam penyelesaian cabaran industri sawit,” tambahnya.Pada majlis sama, SDP turut mengumumkan penyertaan 11 rakan niaga yang terpilih bagi PPV bumiputera yang dikelolakan oleh syarikat tersebut untuk meningkatkan daya saing usahawan itu dalam pasaran tempatan dan antarabangsa.


Ringgit dibuka lemah, dolar AS terus mengukuh

KUALA LUMPUR, 24 Mac - Nilai ringgit dibuka rendah berbanding dolar AS pagi ini apabila mata wang Amerika Syarikat itu terus mengukuh di tengah-tengah ketidaktentuan keselamatan dan jaminan tenaga di Eropah, kata seorang penganalisis.Pada jam 9.00 pagi, mata wang tempatan didagangkan pada 4.2320/2370 berbanding dolar AS daripada 4.2220/2255 pada penutup Rabu.Ketua Ekonomi Bank Islam Malaysia Bhd Mohd Afzanizam Abdul Rashid berkata kebimbangan itu muncul apabila kerajaan Rusia meminta bayaran dibuat dalam mata wangnya untuk penyelesaian urus niaga gas."Ini telah menimbulkan ketidaktentuan lebih lanjut mengenai keselamatan tenaga di Eropah yang  banyak bergantung kepada Rusia untuk input gasnya. Pengumuman itu telah menyebabkan peningkatan mendadak mata wang ruble Rusia," katanya kepada Bernama hari ini.

Mohd Afzanizam berkata ketidaktentuan sebegitu juga mengakibatkan dolar AS terus meningkat, dengan Indeks Dolar AS (DXY) naik 0.13 peratus kepada 98.623 mata."Sehubungan itu, ringgit dijangka kekal lemah kerana pelabur tidak pasti bagaimana urus niaga gas di Eropah boleh diselesaikan, dan apakah maknanya kepada keselamatan tenaga di rantau itu," katanya.Oleh itu, Mohd Afzanizam berkata ringgit diunjur bergerak sekitar RM4.22 hingga RM4.23 hari ini.Pada pembukaan, ringgit diniagakan kebanyakannya rendah berbanding sekumpulan mata wang utama.Mata wang tempatan jatuh berbanding dolar Singapura kepada 3.1173/1212  daripada 3.1094/1122 pada hari Rabu dan susut berbanding pound Britain kepada 5.5862/5928 daripada 5.5849/5895 sebelumnya.Ringgit juga turun berbanding yen kepada 3.4987/5031 daripada penutup Rabu pada 3.4893/4924, dan lebih rendah berbanding euro kepada 4.6565/6620 daripada 4.6446/6485 semalam. - BERNAMA


Bursa Malaysia dibuka tinggi disokong sentimen pasaran positif

KUALA LUMPUR, 23 Mac- Bursa Malaysia dibuka tinggi pagi ini disokong oleh sentimen pasaran yang positif.Pada pukul 12.00 tengah hari, Bursa Malaysia naik 10.91 mata kepada 1,596.72 mata.Antara saham aktif, FFB kekal rata pada RM1.72, CSH meningkat setengah sen kepada 16.5 sen dan AT kekal tidak berubah pada 2 sen.Bagi saham yang mencatatkan keuntungan tinggi pula antaranya, MPI naik RM1.92 kepada RM38.02, VITROX meningkat 55 sen kepada RM8.36 manakala KOBAY bertambah 43 sen kepada RM4.65.

Sementara itu, nilai ringgit lebih tinggi berbanding dolar Amerika hari ini selepas mata wang Amerika susut dalam pasaran ekuiti. Setakat 12 tengah hari, mata wang tempatan diniagakan pada 4.21 berbanding dolar Amerika. Berbanding dolar Singapura, ringgit disebut pada 3.10 dan berada pada 3.48 berbanding Yen. Ringgit diniagakan pada 5.60 berbanding pound sterling dan disebut pada 4.64 berbanding Euro.


Seleweng subsidi minyak masak, 63 syarikat terbabit, kerugian RM200 juta

CYBERJAYA, 23 Mac - 63 syarikat dikesan terlibat kegiatan penyelewengan subsidi minyak masak, membabitkan kerugian RM200 juta. Ketua Pegawai Eksekutif Lembaga Hasil Dalam Negeri, Datuk Mohd Nizom Sairi berkata ia meliputi 44 syarikat kurang lapor pendapatan dan 19 syarikat tidak mempunyai fail cukai.Katanya, syarikat berkenaan dikesan menerusi Operasi Subsidi Minyak Masak yang dilaksana selama tiga hari sejak Isnin lalu.

"Sasaran utama siasatan adalah melibatkan kilang-kilang pembungkusan semula minyak masak bersubsidi. "Antara isu awal hasil peroleh semasa semakan ialah syarikat-syarikat ini tidak melaporkan amaun jualan yang sepatutnya," katanya dalam sidang media Op Saji, di sini. Tambahnya, antara modus operandi penyelewangan adalah, syarikat berkenaan mengupah pihak ketiga bagi menguruskan pemindahan minyak masak untuk tujuan penjualan ke luar negara.


KLIA & LIA dipilih antara lapangan terbang terbaik dunia 2021

KUALA LUMPUR, 23 Mac - Lapangan Terbang Antarabangsa Kuala Lumpur (KLIA) dan Lapangan Terbang Antarabangsa Langkawi (LIA) dipilih sebagai antara lapangan terbang terbaik dunia dalam kategori masing-masing bagi tahun 2021 menerusi kaji selidik global Airport Service Quality (ASQ) yang dijalankan oleh Airports Council International (ACI).KLIA dan LIA mencapai skor sempurna 5.00 dalam kategori masing-masing iaitu lapangan terbang yang memberi perkhidmatan kepada lebih 40 juta pelanggan setahun dan dua hingga lima juta pelanggan setahun.

"ASQ menanda aras lapangan terbang terbaik dunia dari segi keseluruhan kepuasan penumpang terhadap keselamatan terminal, kemudahan, perkhidmatan dan kebersihan,"kata Malaysia Airports Holdings Bhd (MAHB) dalam satu kenyataan hari ini.Penghargaan terbaharu oleh badan global itu akan memberi dorongan kepada MAHB untuk terus mengekalkan standard tinggi perkhidmatannya terutamanya dengan jangkaan peningkatan penumpang selepas sempadan Malaysia dibuka semula pada 1 April 2022.


MSPO 2022 pastikan Malaysia terus kekal sebagai pengeluar minyak sawit dunia

(Zuraida melancarkan Pensijilan Minyak Sawit Mampan Malaysia (MSPO) 2022 di Putrajaya)

PUTRAJAYA, 22 Mac - Pensijilan Minyak Sawit Mampan Malaysia (MSPO) 2022 dilancarkan hari ini bagi memastikan Malaysia terus kekal sebagai pengeluar minyak sawit dunia.Menteri Perusahaan, Perladangan dan Komoditi, Datuk Zuraida Kamaruddin berkata MSPO itu merupakan penambahbaikan MSPO pertama yang diterbitkan pada 2013."MSPO 2022 mengambil kira perubahan dalam keperluan kemampanan global dan memperimbangkan kebolehgunaan terhadap industri minyak sawit."Turut dimasukkan dalam MPSO 2022 adalah keperluan Matlamat Pembangunan Mampan Pertubuhan Bangsa Bersatu (UNSDG), Tiada penebangan hutan, Gambut dan Eksploitasi (NDPE) serta Alam Sekitar, Sosial dan Tadbir Urus (ESG)," katanya.

Beliau bercakap dalam sidang media selepas melancarkan MSPO 2022, di sini hari ini.Zuraida menjelaskan, pensijilan itu sebagai bukti usaha kerajaan memastikan pengurusan ladang kelapa sawit serta produk kelapa sawit menepati piawaian dunia.Sehingga kini, 85% daripada ladang kelapa sawit di negara ini telah memiliki MSPO yang dikeluarkan Jabatan Standard Malaysia.Mengenai perancangan bagi mempromosikan pasaran minyak sawit negara ke peringkat global, beliau berkata pihaknya akan melakukan lawatan kerja ke Pakistan dan Turki serta beberapa negara Asia Tengah.